
הכנסת העשרים
מושב רביעי
<פרוטוקול מס' 477>
מישיבת ועדת החוקה, חוק ומשפט
יום שלישי, י"ח בחשון התשע"ח (07 בנובמבר 2017), שעה 12:00
<סדר היום:>
<הצעת חוק-יסוד: ירושלים בירת ישראל (תיקון מס' 2) (הוראות לעניין שטח תחום ירושלים והרוב הדרוש לשינוין)>
נכחו:

<חברי הוועדה:> 
ניסן סלומינסקי – היו"ר
קארין אלהרר
שולי מועלם-רפאלי

אורי מקלב

מיכל רוזין
חברי הכנסת:
עמר בר-לב

יהודה גליק

יואל חסון

יעל עזריה

תמר זנדברג

איל בן-ראובן

מוסי רז

<מוזמנים:> 
	מנכ"ל משרד ירושלים ומורשת, משרד רוה"מ
	–
	רן ישי

	המרכז למיפוי ישראל, משרד הבינוי והשיכון
	–
	חגי לייבושור

	ממונה בכיר, מח' ייעוץ וחקיקה, משרד המשפטים
	–
	איל זנדברג

	מנהלת תחום שינוי גבולות וחלוקת הכנסות, משרד הפנים 
	–
	שירי שניצקי

	מיפוי מוניציפאלי, משרד הפנים 
	–
	צליל מילס

	מעקב ובקרה שינוי גבולות, משרד הפנים 
	–
	סמדר וייס


	סגנית ראש העיר, עיריית ירושלים
	–
	יעל ענתבי

	מנהלת יחידה, האגודה לזכויות האזרח בישראל 
	–
	רונית סלע

	נציג ארגון שתי"ל-מייסודה של הקרן החדשה לישראל
	–
	חובב ינאי

	ראש תחום פרלמנטרי, מרכז מוסאוא 
	–
	רשא ג'אבר

	חברה בנשים עושות שלום, ארגוני נשים 
	–
	נחמה הריאט הילמן

	עו"ד עיר עמים 
	–
	אשרת מימון

	יו"ר ועד תושבי שכונות צפון ירושלים 
	–
	מוניר זגייר

	ארגון נשים עושות שלום
	–
	שלומית רדי

	חבר בארגון "המלחמה בעוני" 
	–
	אליהו יצחק

	עיר עמים, מנהלת פעילות ציבורית 
	–
	נירית מוסקוביץ'

	מנכ"ל מכון ירושלים
	–
	ליאור שילת

	ראש צוות מעקב התנחלויות, "שלום עכשיו"
	–
	שבתי  בנדט

	מנהל פרויקט, "שלום עכשיו"
	–
	יותם שמיר

	רכזת, נשים עושות שלום
	–
	אהובה-תמר רבינוביץ-בץ

	מוזמן/ת
	–
	ניר חסון

	שדלן/ית (קשרי ממשל), מייצג/ת מכון מיתווים  
	–
	נהוראי עפרי

	שדלן/ית (גלעד יחסי ממשל ולובינג), מייצג/ת את עיריית ירושלים
	–
	איתן אלון


<ייעוץ משפטי:>
גור בליי
אפרת חקק
<סגנית מנהל הוועדה:>
נטלי שלף
רכזת בכיר בוועדה:

אתי דנן

<רישום פרלמנטרי:>
חפציבה צנעני
<הצעת חוק-יסוד: ירושלים בירת ישראל (תיקון מס' 2) (הוראות לעניין שטח תחום ירושלים והרוב הדרוש לשינוין)>
<היו"ר ניסן סלומינסקי:>
צהריים טובים. אנחנו נתחיל. ברגע שיסדרו יסדרו. צהריים טובים. שלום לחבריי חברי הכנסת.
צהריים טובים לחבריי חברי הכנסת, צהריים טובים לאנשי הממלכה, צהריים טובים למצטרפים אלינו, אם זה מעיריית ירושלים ואם זה מגופים אחרים, וצהריים טובים לכל אלה שהצטרפו וגם לאנשי התקשורת. גם לכם מגיע צהריים טובים.
אנחנו דנים עכשיו, דיון שני, במה שנקרא חוק יסוד: ירושלים. עוד מעט אתן את רשות הדיבור ליועץ המשפטי, אני רוצה לפתוח ורק להסביר שתי דקות אחרי היועץ המשפטי, ואחר כך חבריי ואחר כך אנשי הממלכה, כשאנחנו נרצה גם שעיריית ירושלים תציג לנו את הגבולות שעליהם מדובר.
<קריאה:>
משרד הפנים.

<קריאה:>
המרכז למיפוי ישראל.

<היו"ר ניסן סלומינסקי:>
משרד הפנים, המרכז למיפוי ישראל וכו'.

אני רוצה רק להגיד בגדול ממש – כי כבר היה לנו דיון עקרוני אחד ואפשר לעשות עוד אחד – שהחוק הזה מורכב משני חלקים שלא חייב להיות קשר הכרחי בין שניהם, ויש גם קשר הכרחי. החלק הראשון זה נתינת חסינות לירושלים בירת ישראל, שכל פעם שירצה להיות דיון על העברת חלק מירושלים לריבונות זרה, - -
<יהודה גליק (הליכוד):>
אם, חלילה, יהיה דיון על דבר כזה.

<קארין אלהרר (יש עתיד):>
אבל למה לא ניתן מענה בחוק-יסוד: משאל עם?

<היו"ר ניסן סלומינסקי:>
קארין, שנייה. אתן תשובה.
- - יצטרכו 80 ח"כים כדי לאשר את זה. זו נקודה אחת בחוק.
<דב חנין (הרשימה המשותפת):>
למה לא 120?

<היו"ר ניסן סלומינסקי:>
דקה. אתן לך לדבר.

<דב חנין (הרשימה המשותפת):>
זה חוק מאוד-מאוד שמאלני וחתרני.
<היו"ר ניסן סלומינסקי:>
אתן לכם לדבר, ויכול להיות שחלק השני יהיה לנחת רוח בשבילך ואז אולי אתה תרצה גם את החלק הראשון. מה אתה יודע?
<דב חנין (הרשימה המשותפת):>
לא, לא. כל החוק הזה מעורר אצלי צמרמורת.

<היו"ר ניסן סלומינסקי:>
בסדר. יכול להיות.

<דב חנין (הרשימה המשותפת):>
אבל אני חושב שצריך לקבוע עיקרון שיש דברים שאי-אפשר לוותר עליהם גם ב-120.
<היו"ר ניסן סלומינסקי:>
אנחנו נשמח מאוד, לאחר שאנחנו נאשר אותו, שאתה תגיש הסתייגות ל-120, ויכול להיות שאפילו נתמוך. זה יכול להיות פעם דבר מעניין.
<אייל זנדברג:>
עד 120.

<היו"ר ניסן סלומינסקי:>
זה יכול להיות דבר מעניין.

<דב חנין (הרשימה המשותפת):>
אני בטוח.

<היו"ר ניסן סלומינסקי:>
החלק השני – ניסיתי גם בישיבה הקודמת להסביר, ויכול להיות שמי שהיה פה קלט ויכול להיות שאחרים לא היו אולי לא עמדו על הדקויות, ולכן אני רוצה להסביר עוד פעם. החלק השני אומר שמהרגע שנקבעו גבולות ירושלים כפי שהם היום, על זה החוק חל. הכוונה היא שאם רוצים לצרף לירושלים מוניציפאלית תחומים נוספים – גוש-עציון, גבעת זאב מעלה-אדומים או לא חשוב – הצירוף יכול להיות צירוף מוניציפאלי לפי הכללים של צירוף מוניציפאלי, - -
<דב חנין (הרשימה המשותפת):>
גם הצירוף דורש 120. זה אותו עיקרון. יכולת לתת ב-120.
<היו"ר ניסן סלומינסקי:>
רק שנייה.
- - אבל החסינות של 80 חברי-כנסת לגבי אותם חלקים שיצורפו, לפי החוק זה הוא לא חל עליהם.

<דב חנין (הרשימה המשותפת):>
לא, לא. צריך לצרף אותם ב-80 לפחות, ב-120.

<היו"ר ניסן סלומינסקי:>
דב, עזוב. יכול להיות שבצירוף יעשו.
<דב חנין (הרשימה המשותפת):>
למה "עזוב"?

<היו"ר ניסן סלומינסקי:>
אבל, לפי החוק הזה, מה שהיום הוא לא בגבולות ירושלים, אם תצרף אליה – אתה יכול להגדיל אותה מוניציפאלית, אבל זה לא יחיל את החוק הזה, כלומר את הדרישה ל-80 חברי-כנסת.
<עמר בר-לב (המחנה הציוני):>
מה, אם, בעקבות המהלך של אלקין, הגבולת ישתנו?
<היו"ר ניסן סלומינסקי:>
אני מגיע לזה. זה אותו דבר אם אתה מוציא. אם אתה מוציא מירושלים - - -
רבותי, לא. אלה שיושבים מסביב, ששש.
אם אתה מוציא מגבולות ירושלים חלק, אותו חלק ממשיך לשאת אתו את הריבונות ואת החסינות של 80. אותו חלק שהוצאת אותו מוניציפאלית אתה יכול להוציא. כמו שאתה יכול להגדיל מוניציפאלית, אתה יכול להקטין מוניציפאלית ולהוציא חלק, מוניציפאלית, מירושלים ולהקים אותה כרשות עצמאית או משהו אחר, לא חשוב; אתה יכול, לפי כללים אחרים. אבל אותו חלק נושא אתו על גבו את החוק הזה. לכן, אם ביום מסוים תרצה את אותו חלק למסור, נניח, לריבונות זרה, הוא נמצא בריבונות ישראל וצריכים 80 חברי-כנסת שיאשרו. זאת אומרת, זה הולך גם לטב וגם למוטב.
<קארין אלהרר (יש עתיד):>
רגע. אדוני היושב-ראש, - - -

<היו"ר ניסן סלומינסקי:>
אם אתה רוצה להכניס – אתה יכול מוניציפאלית, אבל אתה לא יכול להגדיל אתה חוק. אותו דבר גם אתה רוצה להוסיף, שאז אתה לא יכול להקטין את החוק; מוניציפאלית, אתה יכול, אבל לא את החוק. את זה החוק אומר.
<קארין אלהרר (יש עתיד):>
אדוני היושב-ראש, - - -
<היו"ר ניסן סלומינסקי:>
רגע. אני אתן לךְ.

<קארין אלהרר (יש עתיד):>
אדוני היושב-ראש, שאלת הבהרה – בקדנציה הקודמת, שבה גם אתה וגם אני היינו באותה קואליציה, חוקקנו את חוק-יסוד: משאל עם.

<יואל חסון (המחנה הציוני):>
הוא מנסה לשכוח את זה.

<היו"ר ניסן סלומינסקי:>
לא, ממש לא.

<קארין אלהרר (יש עתיד):>
גם אני מנסה לשכוח את זה.

<היו"ר ניסן סלומינסקי:>
אני לא מנסה. אני בידידות גדולה אתה ועם יאיר. זה לא שייך.
<קארין אלהרר (יש עתיד):>
אני באמת שואלת. נחקק חוק-יסוד: משאל עם, ודרך-אגב ביוזמה של המפלגה שאתה חבר בה. עכשיו אני מנסה להבין את – אין לי מילה אחרת לומר מאשר: קרקס חקיקתי.

<היו"ר ניסן סלומינסקי:>
אסביר לך את ההבדל.

<קארין אלהרר (יש עתיד):>
יש פה חוק-יסוד - - -

<יהודה גליק (הליכוד):>
יש מילים אחרות.

<היו"ר ניסן סלומינסקי:>
אסביר. יש הבדל.

<קארין אלהרר (יש עתיד):>
גליק, אני מסתבכת אתך.

<היו"ר ניסן סלומינסקי:>
חבר'ה, לא ככה. חבל. דברי חכמים בנחת נשמעים.

<יהודה גליק (הליכוד):>
 כן, "קרקס" זו גם מילה - - -
<היו"ר ניסן סלומינסקי:>
יהודה, לא.

<דב חנין (הרשימה המשותפת):>
להפך. קרקס זה תחום שיש לנו כבוד אליו. זה לא מה שקורה פה.

<היו"ר ניסן סלומינסקי:>
יהודה, מקובל פה רק לבקש ולקבל אישור ולדבר, ואני אשמור על זכותך לדבר כמו שאני אשמור על זכותו של מישהו אחר לדבר ושאתה לא תפריע. אז, בוא ונעשה את זה, כי אנחנו רוצים שהדיון יהיה רציני ואמיתי עם חילוקי דעות, וזה בסדר.
קארין, אני אסביר לך בהמשך, אם תרצי, את נושא ההבדל בין זה לחוק ההוא.

<קארין אלהרר (יש עתיד):>
אפשר עכשיו כאילו?

<היו"ר ניסן סלומינסקי:>
עוד מעט.

<קארין אלהרר (יש עתיד):>
למה?

<היו"ר ניסן סלומינסקי:>
קודם כול, אני רוצה שנקלוט מה החוק הזה אומר.

<קארין אלהרר (יש עתיד):>
אבל הבנו. היה כבר דיון אחד, לא?

<היו"ר ניסן סלומינסקי:>
את היית – אחרים לא היו. אני כרגע בדברי פתיחה.
<קארין אלהרר (יש עתיד):>
צריך כל פעם לחזור על מה שהיה קודם?

<היו"ר ניסן סלומינסקי:>
לא, בשתי דקות. אם לא היית שואלת, כבר הייתי גומר את דברי הפתיחה והיינו נכנסים לגוף העניין.
<קארין אלהרר (יש עתיד):>
אוקיי. הבנתי.

<היו"ר ניסן סלומינסקי:>
זו הייתה רק הקדמה.
אני רק אומר כאן שמה שעלה בממשלה – מה ששאלתם – זה קצת דבר שעלה טרם זמנו, במובן הזה שאני חושב שהוא רלוונטי, אם מישהו רוצה ללכת בדבר הזה, רק אחרי שהחוק הזה יעבור, וכך גם דובר. ואז, אחרי שהחוק עובר, יהיו כאלה שיגידו: "זה רעיון שאולי אפשר להשתמש בו כדי להפריד, לדוגמה, שכונות שנמצאות מחוץ לגדר כרשות מוניציפאלית עצמאית", כי מי שגם חפץ מאוד בהמשך הריבונות – זה נותן לו את האפשרות לעשות את זה. יכול להיות שלא, אבל זה יכול להיות רק לפי החוק הזה. יכול להיות שזה עלה קצת טרם זמנו, אבל זו, מה שנקרא, בעיה של רשות אחרת וזה לא אנחנו. אנחנו דנים בחוק הזה.
זו מהות החוק. אנחנו ניכנס לזה עוד מעט, ועוד מעט גם אתן תשובה לקארין, אבל, קודם כול, ארצה לעשות זאת בדרך המסודרת. אתן ליועץ המשפטי, ואחר כך, כמו שדובר בישיבה הקודמת שם ביקשו זאת, להציג את גבולות ירושלים, ונעשה את זה. אני רק רושם, אבל אני רוצה, עוד פעם, להדגיש. לכן היו גם כאלה שלא היו מהקואליציה שבתוך הישיבה או אחרי הישיבה שאלו ואמרו: אם זה כך, אז בכלל אני בעד, כי זה מה שאנחנו רוצים לעשות כבר הרבה זמן – להוציא שכונות מירושלים. זה החוק שנותן סיכוי למי שרוצה. אני חושב שהחוק הזה הוא חוק טוב, שמצד אחד נותן חיזוק ושמירה על ירושלים, שכולנו רוצים בה – ואני חושב שפה אין מחלוקת – של 80 חוקים, ומצד שני, הוא נותן אופציות מסוימות ש: לתוספת מוניציפאלית או משהו כזה – זה סיפור אחד. אבל אני אומר שלאפשרות השנייה, להוציא אפשרויות שחלקן דווקא גם באופוזיציה הרבה פעמים על הוצאת אולי שכונות מסוימות וכל זה ו"למה אנחנו צריכים?" וכו' – החוק הזה נותן אופציה מסוימת. שוב, יהיו כאלה שילכו על זה, ויהיו כאלה שלא ילכו. גם בקואליציה עוד לא היו ליבון, דיון וכו'. יתלבן. אני חושב שזה נושא מאוד רציני, אמיתי ונכון. אני אומר: החלק הראשון של החוק חשוב מאוד – 80 חברי-כנסת כדי לשמר את ריבונות ירושלים כמדינת ישראל בריבונות ישראל. החלק השני חשוב, כי הוא נותן אופציות לאותם אלה שירצו לנצל. זה כפתיחה.
עכשיו, חברת-הכנסת שולי.

<קארין אלהרר (יש עתיד):>
רגע. אפשר תגובה?

<דב חנין (הרשימה המשותפת):>
רגע. אני - - -
<היו"ר ניסן סלומינסקי:>

לא, לא. שולי, מגישת החוק, לא הייתה, ואני פתחתי. בדרך-כלל, נותנים למגיש החוק לפתוח. אני עשיתי את זה. זה יהיה בקצרה.
<שולי מועלם-רפאלי (הבית היהודי):>
אדוני, תודה שפתחת. במקביל, לשמחת האופוזיציה או לצערה, אני מנהלת איזה שהוא משבר בתוך הקואליציה.
<קארין אלהרר (יש עתיד):>
למה? למה רע? אנחנו נהנים מזה.

<שולי מועלם-רפאלי (הבית היהודי):>
כי חלק מהאופוזיציה במקרה של המשבר הזה הוא עם חצי מהקואליציה. בקיצור, יש פה מורכבויות.
אדוני, תודה רבה. תודה לוועדה על הדיון.

<קארין אלהרר (יש עתיד):>
בדרך-כלל, זה נורא פשוט.

<שולי מועלם-רפאלי (הבית היהודי):>
כן, נורא פשוט פה, החיים, בעיקר בין הקואליציה לאופוזיציה.
אני חושבת שגם בחוק הזה היה צפוי שתהיה תמיכה. אני לא הבאתי את החוק הזה למי ששואף לחלק את ירושלים. אני לא הבאתי את החוק הזה למי ששואף להקים פה מדינה פלסטינאית שבירתה ירושלים.
<דב חנין (הרשימה המשותפת):>
השר אלקין שואף לחלק את ירושלים?
<שולי מועלם-רפאלי (הבית היהודי):>
לא, חס וחלילה. לכן, השר אלקין תומך בהצעת החוק הזאת.
<עמר בר-לב (המחנה הציוני):>
אני לא יודע אם הוא תומך, אבל הוא שואף לחלק את ירושלים?

<שולי מועלם-רפאלי (הבית היהודי):>
ממש לא?

<עמר בר-לב (המחנה הציוני):>
אם כך, למה רובעים בתוך ירושלים  - - -

<היו"ר ניסן סלומינסקי:>
לא, לא, לא.

<שולי מועלם-רפאלי (הבית היהודי):>
שנייה. אתה מערבב עגבניות ומלפפונים.

<עמר בר-לב (המחנה הציוני):>
עכשיו, את מכניסה אותנו לסלט.

<היו"ר ניסן סלומינסקי:>
רבותי, לא כך.

<עמר בר-לב (המחנה הציוני):>
זה מלפפון חמוץ.

<יואל חסון (המחנה הציוני):>
 - - - מלפפון ועגבנייה?

<היו"ר ניסן סלומינסקי:>
אני אתן לכם גם לדבר.

<שולי מועלם-רפאלי (הבית היהודי):>
יואל, אהבתי את החליפה.
<היו"ר ניסן סלומינסקי:>
רבותי, אני אתן לכם ואשמור על זכותכם לדבר, אבל שולי עכשיו מדבר.
<שולי מועלם-רפאלי (הבית היהודי):>
להצעת החוק הזאת יש שלוש מטרות משמעותיות מאוד. מטרה אחת היא במהות, והיא לחזק את היותה של ירושלים בירת הנצח של מדינת ישראל, - -
<עמר בר-לב (המחנה הציוני):>
יש בזה ספק? למה צריך לחזק?
<שולי מועלם-רפאלי (הבית היהודי):>
- - מדינת הלאום של העם היהודי.

<יואל חסון (המחנה הציוני):>
עמר, אגיד לך למה. ירושלים המאוחדת, שמדברים עליה, כבר לא כזו מאוחדת כמו שמספרים. - -
<עמר בר-לב (המחנה הציוני):>
שולי חושבת שצריך לחזק את ירושלים.

<היו"ר ניסן סלומינסקי:>
לא, לא, לא.

<יואל חסון (המחנה הציוני):>
- - גם עכשיו מנסים איך יוצאים מה'ברוך'.
<היו"ר ניסן סלומינסקי:>
יושב-ראש האופוזיציה, - - -

<שולי מועלם-רפאלי (הבית היהודי):>
כיון שחבר-הכנסת- - -
<יואל חסון (המחנה הציוני):>
אני לא יושב-ראש האופוזיציה.

<שולי מועלם-רפאלי (הבית היהודי):>
יואל, וואו, איזה שדרוג קיבלת.

<היו"ר ניסן סלומינסקי:>
לא. יושב-ראש המחנ"צ.
<יואל חסון (המחנה הציוני):>
אני לא יושב-ראש האופוזיציה.

<שולי מועלם-רפאלי (הבית היהודי):>
הכול בגלל החליפה. החליפה בלבלה היום את כולנו.

<דב חנין (הרשימה המשותפת):>
מה שחליפה יודעת לעשות...

<שולי מועלם-רפאלי (הבית היהודי):>
החליפה בלבלה את כולנו.

<היו"ר ניסן סלומינסקי:>
רציתי לתת לך כבוד ולסמן לך את הדרך.

<יואל חסון (המחנה הציוני):>
ראש האופוזיציה? זה מה שאתה מאחל לי?

<היו"ר ניסן סלומינסקי:>
לא. התחלתי לפני כן. יושב-ראש סיעת המחנ"צ – זה גם כן - - -

<קארין אלהרר (יש עתיד):>
אפשר להבין במה מדובר?

<היו"ר ניסן סלומינסקי:>
אני אתן לך.

<שולי מועלם-רפאלי (הבית היהודי):>
עוד שנייה. אני רק אסיים.
מבחינתי, לחוק הזה יש שלוש מטרות. אחת היא: חיזוקה של ירושלים השלמה והמאוחדת כבירת הנצח של מדינת ישראל, שבעזרת השם גם היא תהיה מדינה ריבונית ומאוחדת על כל חלקי ארץ ישראל.
<קריאה:>
ועוד. היית יכולה להגיד: ועוד.

<שולי מועלם-רפאלי (הבית היהודי):>
ועוד. הלוואי, הלוואי. ריבונות בכל שטחי ארץ ישראל זו שאיפה לגיטימית, ובטח ידועה, שלי ושל סיעת הבית היהודי.
שנית, מבחינתי, אמירה ברורה בחוק הזה ששום חלק מירושלים לא נמסר אף פעם לאף ישות זרה, גם אם תשתנה פה ממשלה, שחלילה, תחזור לתכנית העיוועים של חלוקת ירושלים. חבר-הכנסת בר-לב,  מדינת ישראל כבר הייתה פעם אחת ב-loop פעם אחת אם לא פעמיים.
<עמר בר-לב (המחנה הציוני):>
מי שמחלק את ירושלים זה אתם. מי מחלק בפועל את ירושלים?
<שולי מועלם-רפאלי (הבית היהודי):>
אני חולקת עליך כמובן.

<היו"ר ניסן סלומינסקי:>
לא, לא, לא.

<שולי מועלם-רפאלי (הבית היהודי):>
אני חולקת עליך.

<עמר בר-לב (המחנה הציוני):>

רואים מה שקורה מאחורי הגדר. זה לא ירושלים.
<שולי מועלם-רפאלי (הבית היהודי):>

עמר, אני, כמובן, חולקת עליך.

<יהודה גליק (הליכוד):>
למה את מוחקת את סעיף 5?

<עמר בר-לב (המחנה הציוני):>
אתם מחלקים את ירושלים. אתם חסרי ביטחון, ולכן אתם צריכים לחזק את עצמכם.
<שולי מועלם-רפאלי (הבית היהודי):>
מצוין. אז אין לי, אלא לבקש ממך - - -
<היו"ר ניסן סלומינסקי:>
אדוני, באמת, לא מכובד.
<עמר בר-לב (המחנה הציוני):>
לא. היא התייחסה אלי. היא התייחסה אלי.
<יואל חסון (המחנה הציוני):>
הוא אמר: אני לא - - -

<יעל ענתבי:>
הוא צודק.

<שולי מועלם-רפאלי (הבית היהודי):>
חבר הכנסת בר-לב, אין לי, אלא לבקש ממך להצטרף ולחזק אותי, אם אני נראית לך כמו אחת שזקוקה לחיזוק ביחס לירושלים.
<עמר בר-לב (המחנה הציוני):>
לא.

<שולי מועלם-רפאלי (הבית היהודי):>
אני אודה לך על כך מאוד.
<יואל חסון (המחנה הציוני):>
חושבים שאתם דווקא מחלקים את ירושלים.

<שולי מועלם-רפאלי (הבית היהודי):>
בסדר, יואל.

<יואל חסון (המחנה הציוני):>
אתם פוגעים בירושלים.

<היו"ר ניסן סלומינסקי:>
אז תצטרף אלינו. אין בעיה.

<יעל ענתבי:>
השמאל מחזק את ירושלים, ואתם – לא. אתם עושים אנטי-ירושלים.
<שולי מועלם-רפאלי (הבית היהודי):>
ברור, ברור. חברת מועצת ירושלים, חברתי, יעל, שלום וברכה.
<יואל חסון (המחנה הציוני):>
אתם יוצרים ירושלים - - -. אין קשר בין ירושלים האמתית לבין ירושלים שמדברים עליה.

<קארין אלהרר (יש עתיד):>
אדוני היושב-ראש, - - - 
<היו"ר ניסן סלומינסקי:>
יואל, הרבה זמן לא היית בוועדה.

<יואל חסון (המחנה הציוני):>
אני תמיד שמח לחזור, אדוני.

<שולי מועלם-רפאלי (הבית היהודי):>
ועכשיו, אני רוצה להתחבר - - -

<היו"ר ניסן סלומינסקי:>
אני  יודע. אני רוצה רק להזכיר לך שאצלנו אנחנו מאוד משתדלים, ויש סבלנות גדולה, אבל  מגיע רגע שבו אנחנו מתחילים לקרוא קריאות – קריאה ראשונה וקריאה שנייה – ואנחנו מאוד לא רוצים לעשות את זה - - -
<יואל חסון (המחנה הציוני):>
זה לא מה ששמעתי עליכם.

<היו"ר ניסן סלומינסקי:>
אני יודע. אנחנו מאוד לא רוצים לעשות את זה, אבל אם לא תהיה ברירה – נעשה את זה.
<קארין אלהרר (יש עתיד):>
אז מה נעשה?

<היו"ר ניסן סלומינסקי:>
קריאה ראשונה ושנייה, ולהוציא מישהו. אני מאוד לא רוצה.

<יואל חסון (המחנה הציוני):>
תעשה מה שצריך.

<קארין אלהרר (יש עתיד):>
רק הגעת, ואתה כבר מאיים?

<היו"ר ניסן סלומינסקי:>
לא מאיים. אני מודיע ואומר שאני לא רוצה ושבדרך-כלל אנחנו כמעט לא עושים את זה.

<יואל חסון (המחנה הציוני):>
קודם כל, התקדמת בזה שאין כבר שעון.
<היו"ר ניסן סלומינסקי:>
 חכה. לקראת ההצבעות יהיה שעון. אל תדאג.
<יואל חסון (המחנה הציוני):>
נתתי לך רעיון... 

<שולי מועלם-רפאלי (הבית היהודי):>
מבחינתי, הצעת החוק הזאת משמעותית בחיזוקה של ירושלים. זה לא משנה אם יש כאלה שחושבים שהצורך לחזק את ירושלים מראה על חוסר ביטחון אישי או כללי. זה בסדר. כבר אמרו חז"ל "אשרי אדם מפחד תמיד" ובטח ובטח כשכולנו כבר היינו בסרט קשה ונורא של ראש ממשלה אחד לפחות שהסכים למסור חלקים נרחבים מירושלים וכשבבית הזה יושבים חברי כנסת שרואים בהר הבית חלק מירושלים הערבית העתידית. כיון שאני רואה בהר הבית - - -
<יואל חסון (המחנה הציוני):>
מי רואה את זה ככה?

<שולי מועלם-רפאלי (הבית היהודי):>
יואל, אני לא מנהלת אתך יותר דו-שיח.

<היו"ר ניסן סלומינסקי:>
יואל, יואל.

<יואל חסון (המחנה הציוני):>
שלא תגיד סתם דברים.

<שולי מועלם-רפאלי (הבית היהודי):>
מכיון שאני רואה - - -

<היו"ר ניסן סלומינסקי:>
יואל, אני מבקש.

<יהודה גליק (הליכוד):>
על ראש הגנב בוער הכובע.

<היו"ר ניסן סלומינסקי:>
יהודה ויואל, אני מבקש.

<דב חנין (הרשימה המשותפת):>
בינתיים, לי אין כובע.

<שולי מועלם-רפאלי (הבית היהודי):>
אצלי הוא ממש בוער...
<היו"ר ניסן סלומינסקי:>
באמת אני מבקש. אל תאלצו אותי לעבור - - -
<שולי מועלם-רפאלי (הבית היהודי):>
מבחינת המהות, זו המהות של החוק: הרצון לחזק את ירושלים, הרצון להגיד אמירות ברורות. אני חושבת שכל השיח שנוצר במפלגות הציוניות - - -
<יואל חסון (המחנה הציוני):>
תשקיעו בירושלים בתקציבים ולא במילים.

<שולי מועלם-רפאלי (הבית היהודי):>
יואל, די. זה לא מתאים לך.

<היו"ר ניסן סלומינסקי:>
יואל, פעם ראשונה. אי-אפשר.

<שולי מועלם-רפאלי (הבית היהודי):>
די. זה לא מתאים.
<היו"ר ניסן סלומינסקי:>
אם אתה רוצה שאוציא אותך, תגיד לי בשקט בצד.
<יואל חסון (המחנה הציוני):>
אין לי עניין.

<שולי מועלם-רפאלי (הבית היהודי):>
די. התסריטים מוצו אתמול בערב בחוסר העמידה בדברים שסוכמו עם הקואליציה.
<יואל חסון (המחנה הציוני):>
לא היה שום סיכום עם הקואליציה. מה את מכניסה את הנושא הזה?
<היו"ר ניסן סלומינסקי:>
שולי, שולי.

<יואל חסון (המחנה הציוני):>
לא היה שום סיכום עם הקואליציה.

<היו"ר ניסן סלומינסקי:>
שולי ויואל, אני מבקש.

<שולי מועלם-רפאלי (הבית היהודי):>
בשיחה שהייתי - - -

<היו"ר ניסן סלומינסקי:>
לא. אני מבקש. די. בבקשה.
<שולי מועלם-רפאלי (הבית היהודי):>
אני יכולה להמשיך? אתה יכול לא להפריע לי עד סוף המשפט?

<קריאה:>
יואל, אל תפריע. תן לה לסיים משפט.

<שולי מועלם-רפאלי (הבית היהודי):>
יופי. תודה.

מבחינתנו, המטרה היא להצביע על החוק הזה ולהביא אותו לכדי סיום מתוך מחשבה אמיתית - - -
<דב חנין (הרשימה המשותפת):>
למה באמת לא 120 ח"כים? זו רפיסות לאומית שאי-אפשר לקבל אותה.
<היו"ר ניסן סלומינסקי:>
דב, אל תעמיד אותי במבחן.
<דב חנין (הרשימה המשותפת):>
למה? אני שואל באמת וברצינות: למה 80 ולא 120?
<היו"ר ניסן סלומינסקי:>
אתה יודע שאני מכבד אותך. אל תעמיד אותי במבחן.

<דב חנין (הרשימה המשותפת):>
לא. אני שואל שאלה עניינית.
<היו"ר ניסן סלומינסקי:>
עזוב. אתה תצביע.

<שולי מועלם-רפאלי (הבית היהודי):>
מכיון שלא רציתי להעמיד בניסיון את חברי הכנסת הציוניים.
<היו"ר ניסן סלומינסקי:>
שולי, אל תתייחסי.

<דב חנין (הרשימה המשותפת):>
אבל למה רק 80?

<שולי מועלם-רפאלי (הבית היהודי):>
תודה, חבר הכנסת חנין. אני סיימתי.

<היו"ר ניסן סלומינסקי:>
אל תתייחסי למי שמדבר בלי רשות.

<דב חנין (הרשימה המשותפת):>
אתה יכול לענות על השאלה הזאת? את יכולה לענות על השאלה הזאת? למה לא - - - את ירושלים ב-120? למה?

<יהודה גליק (הליכוד):>
למה בסעיף 1 - - -?

<היו"ר ניסן סלומינסקי:>
יהודה, בבקשה.

<דב חנין (הרשימה המשותפת):>
מי יכול לענות על השאלה הזאת?

<יהודה גליק (הליכוד):>
למה את רוצה לבטל את סעיף 5?

<היו"ר ניסן סלומינסקי:>
אני אתן רק תשובה שזה לא – אני לא רוצה שאלות ותשובות, כי אני חושבת שיש כאן, עוד פעם, חוסר - - -
<יהודה גליק (הליכוד):>
למה את מוחקת את סעיף 5? אני רוצה להבהיר.

<היו"ר ניסן סלומינסקי:>
יהודה, אני מבקש.

<יהודה גליק (הליכוד):>
אבל היא הציגה - - -

<היו"ר ניסן סלומינסקי:>
לא, אתה לא קיבלת זכות דיבור – אז לא.

אני רק אגיד, כי אני חושב שזה קשור להבנה. אחר כך אתן לגור לומר את דברו, ואחר כך נעשה את זה, ואז ניתן לכולם לדבר. החוק, שדיברנו עליו בזמנו, אמר כך: אם רוצים להעביר חלק מריבונות ירושלים, צריכים 61 חברי כנסת כדי לרצות את זה, ואז זה עובר למשאל עם ובמשאל עם יחליטו. אם זה, נניח, הפוך, כלומר אם  יהיו 80 חברי כנסת שירצו, לא יצטרכו משאל עם.

<קארין אלהרר (יש עתיד):>
לא, אתה עושה סלט. מה? אלה הצעות שלכם. אתם ביקשתם.
<עמר בר-לב (המחנה הציוני):>
זה, בדיוק, העניין. אתם מפחדים שיהיה משאל עם, שלמעלה מ-50% מאזרחי מדינת ישראל ירצו להחזיר את מחנה הפליטים שועפאט - - -
<היו"ר ניסן סלומינסקי:>
טוב. עזוב, נו. סליחה. אני מתנצל. אני לא רוצה - - -

<עמר בר-לב (המחנה הציוני):>
- - -פגיעה בדמוקרטיה.

<היו"ר ניסן סלומינסקי:>
סליחה. עיזבו. די. זה לא הולך כך.

גור, דבר.
<דב חנין (הרשימה המשותפת):>
מה הרציונל של ה-80 ולא 120?

<היו"ר ניסן סלומינסקי:>
לא. דב, סליחה.

<דב חנין (הרשימה המשותפת):>
מאיפה בא המספר "80"?

<היו"ר ניסן סלומינסקי:>
דב, סליחה.

<דב חנין (הרשימה המשותפת):>
לגבי 61, אני מבין.

<היו"ר ניסן סלומינסקי:>
מאיפה בא ה-120 לכנסת בכלל?
<יעל ענתבי:>
80 זה גבורות...

<דב חנין (הרשימה המשותפת):>
אבל מאיפה בא ה"80"? לגבי 120, אני כבר יודע. את זה למדתי.
<היו"ר ניסן סלומינסקי:>
אתה לא יודע. מאיפה אתה יודע?
<דב חנין (הרשימה המשותפת):>
אני יודע.

<היו"ר ניסן סלומינסקי:>
120 ביהדות – אין כזה מספר.

<דב חנין (הרשימה המשותפת):>
בטח. עד 120.

<קריאה:>
כנסת גדולה.

<היו"ר ניסן סלומינסקי:>
לא. כנסת גדולה זה סיפור איך זה הגיע ל-120, אבל את זה נעשה אחרי כן ולא על הרקע הזה. אנחנו גם כאן אוהבים - - - קצת יהדות - - -
<דב חנין (הרשימה המשותפת):>
אולי היועץ המשפטי יגיד מאיפה מגיע המספר 80? אגב, זו שאלה עניינית ולא קנטרנית. למה 80 ולא 120 או 115 או 107?
<תמר זנדברג (מרצ):>
אולי 140.
<היו"ר ניסן סלומינסקי:>
זה בדיוק שני שליש.

<דב חנין (הרשימה המשותפת):>
למה?

<יואל חסון (המחנה הציוני):>
האם זה כולל ח"כים נורבגיים?

<היו"ר ניסן סלומינסקי:>
אתה לא יכול לשאול שאלה הנגזרת על שאלה.
<דב חנין (הרשימה המשותפת):>
לא, זו השאלה. למה?

<רחל עזריה (כולנו):>
מה, זה הנוהל פה? זה כאילו ויכוחים מספריים?
<היו"ר ניסן סלומינסקי:>
רבותי, די. רבותי, די, מספיק.

<דב חנין (הרשימה המשותפת):>
אני מבין "רוב" או "רוב מוחלט". למה "80"?

<היו"ר ניסן סלומינסקי:>
תהיה לך הצעה שתוכל להציע אותה – יהיה לך זמן לדבר וכו'.
<גור בליי:>
בעצם, זה הדיון הראשון בהכנה לקריאה שנייה וקריאה שלישית. היה דיון אחד להכנה לקריאה ראשונה, לפני היציאה לפגרה, ואנחנו מדברים על הכנה לקריאה שנייה וקריאה שלישית של תיקון לחוק-יסוד: ירושלים בירת ישראל.
קודם כל, כמו שאנחנו הדגשנו גם במקרים אחרים, כשהוועדה דנה בתיקונים לחוקי יסוד, אנחנו צריכים לקחת בחשבון שהוועדה יושבת פה, במידת האפשר, בניסיון להיות מנותקים מהחקיקה היומיומית, ואנחנו ברמה יותר גבוהה של חקיקה חוקי יסוד, ובאמת מכוּונים למציאת העקרונות הבסיסיים יותר של המדינה שהם מקבלים ביטוי בחוקי היסוד – מה שלפעמים מכנים: הכנסת בכובעה כרשות מכוננת. זה משפיע גם על השיקולים; הוועדה לוקחת בחשבון, במידת האפשר, שיקולים רחבים יותר ובסיסיים יותר.
בעצם, בחוק-היסוד יש שלושה מרכיבים, ואתייחס לכל אחד מהם וגם אעלה את הנקודה שאני חושב שבעינינו היא משמעותית לדיון בהקשר הזה. הדבר הראשון זה באמת העלאת השריון על סעיף 6, שקובע שלא יועבר לגורם זר שטח משטחי ירושלים, שהיום משוריין ב-61 – העלאת השריון ל-80. צריך להבין, שהקביעה הזאת היא נוספת, כפי שאמר היושב-ראש, על חוק-יסוד: משאל עם.
<דב חנין (הרשימה המשותפת):>
בעצם, היא ביטול העיקרון של שלטון הרוב. זו, בעצם, מטרת החוק.
<היו"ר ניסן סלומינסקי:>
דב, אל 'תמתח'.

<דב חנין (הרשימה המשותפת):>
לא. זו המשמעות.

<היו"ר ניסן סלומינסקי:>
שמעתי. דיברת גם - - -

<דב חנין (הרשימה המשותפת):>
מבטלים את העיקרון שלטון הרוב.
<היו"ר ניסן סלומינסקי:>
שמעתי אותך גם במליאה, כשדיברת על זה. תאמין לי. עזוב. כשתהיה זכות דיבור, תגיד.
<יהודה גליק (הליכוד):>
למה אתה לא מסביר את סעיף 1? למה אתה מסביר את סעיף 3 לפני סעיף 1?

<היו"ר ניסן סלומינסקי:>
יהודה, לא. אני לא רוצה לקרוא גם לך. עזוב. הוא יעשה מה שהוא מבין.

<יהודה גליק (הליכוד):>
לא. יש פה - - -

<היו"ר ניסן סלומינסקי:>
יהודה, אני מבקש ממך. לא.
<יהודה גליק (הליכוד):>
שניכם מטעים את הציבור.

<היו"ר ניסן סלומינסקי:>
יהודה, כשתהיה לך זכות דיבור – תדבר, כמו כל אחד.

<יהודה גליק (הליכוד):>
אני רוצה להבין. אני רוצה להבין.

<היו"ר ניסן סלומינסקי:>
נגמר. אין דרך אחרת.

<גור בליי:>
האיסור, שמרחיבים אותו מבחינת הרוב כרגע, הוא נדבך נוסף על חוק-יסוד: משאל עם. כבר היום חוק-יסוד: משאל עם אומר – והיושב-ראש ציין – שבשביל לחתום על הסכם או לסגת באופן חד-צדדי מכל שטח ריבוני של מדינת ישראל, ולא רק ירושלים, אחרי שההסכם או ההחלטה מאושרים בממשלה הם צריכים להיות מאושרים בהחלטה ברוב של 61 בכנסת ובמשאל עם, או אם יש לזה תמיכה של 80 חברי הכנסת – אין משאל עם. זה על כל החלטה לסגת משטח ריבוני. בעצם, פה יש נדבך נוסף שאומר שעל ירושלים יש איסור מוחלט. הסעיף אומר "לא תועבר לגורם זר... כל סמכות המתייחסת... לירושלים". כלומר, בעצם, ברמה העקרונית, זה איסור נוסף שאומר שאם ממשלה רוצה, לצורך העניין, לוותר על שטח ריבוני שהוא לא ירושלים – די לה בכך שהיא מאשרת בממשלה, מאשרת ב-61 ויש משאל עם, או ממשלה פלוס 80.
<דב חנין (הרשימה המשותפת):>
חוץ ממניעת ההעברה של השגרירות האמריקאית.

<היו"ר ניסן סלומינסקי:>
דב, באמת.

<גור בליי:>
כאשר מדובר בירושלים, לאור הסעיף הזה, כבר היום היא צריכה בעצם ליזום הליך חקיקה שבו היא מבטלת את הסעיף. זה לא רק אישור כמו בחוק-יסוד: משאל עם, אלא היא, בעצם, צריכה ליזום הליך חקיקה בשלוש קריאות שבו היא מבטלת את הסעיף שאומר "לא תועבר...", כי הסעיף לא אומר "יועבר ברוב כזה או כזה" אלא "לא תועבר". הסעיף הזה היה משוריין עד עכשיו ב-61, ומה שמוצע הוא שהסעיף הזה יהיה משוריין ב-80.
ברמה העקרונית, הקביעה הזאת – והוועדה עסקה בזה בהכנה לקריאה ראשונה – היא הסדר שהוא חריג ביותר - -
<דב חנין (הרשימה המשותפת):>
זה ביטחון עקרוני של שלטון החוק. צריך להגיד את זה.
<גור בליי:>
- - שבעצם סוטה מהמקובל - - -

<היו"ר ניסן סלומינסקי:>
דב, דב.

<דב חנין (הרשימה המשותפת):>
לא. זה בדיוק ביטול שלטון החוק.

<היו"ר ניסן סלומינסקי:>
דב, לא קיבלת זכות דיבור. תהיה לך זכות דיבור – תגיד את זה.

<דב חנין (הרשימה המשותפת):>
80 חברי כנסת רוצים, וזה לא קורה.
<היו"ר ניסן סלומינסקי:>
תגיד במשך שלוש דקות שיהיו לך רק על המשפט הזה. אין לי בעיה.

<דב חנין (הרשימה המשותפת):>
שלוש דקות?

<היו"ר ניסן סלומינסקי:>
אבל, זה, כשתהיה לך זכות דיבור, ולא עכשיו.
<דב חנין (הרשימה המשותפת):>
אדוני עושה את הדיון הזה לחוכא ואיטלולא. שלוש דקות – באמת...

<גור בליי:>
זה הסדר שסוטה מהמקובל בהוראות אחרות בחוקי-היסוד. היום, בעצם, יש שתי הוראות בחוקי-היסוד שמשוריינות עם 80. שתיהן הוראות שבאות להגן על הדמוקרטיה במובן הצר שלה: אם הכנסת רוצה להמשיך ולהאריך את הכהונה שלה או אם רוצים להשעות את חוק-יסוד: הכנסת עם תקנות לשעת חירום. בעצם, זה מצב שלא נותנים לרוב להביע את דעתו, ולכן אתה אומר שזו סיטואציה שבה הרוב בעתיד לא יוכל להצביע או נמנע ממנו להצביע. אני משריין את זה ברוב של 80. אלה ההוראות הקיימות. פה, בעצם, הסעיף הזה מאוד חריג, כי רוצים, מבחינת הארכיטקטורה הכללית של חוקי-היסוד, לשריין ברוב של 80 הוראה שלא קשורה בבחירות או בהגבלת הדמוקרטיה ברמה הצרה אלא הוראה שהיא חלק מחוקי-היסוד כמו הוראות אחרות שבהן אין שריון. למשל, לצורך העניין, לזכות לחירות אין שריון, ולשיטת הבחירות אין שריון או לעובדה שהממשלה מכהנת מכוח אמון הכנסת אין שריון של 80. לחלקן יש שריון של 61, ולחלקן אין שריון. מבחינה זו, פה יש שריון מאוד חריג של 80 להוראה הזאת, כשבדרך-כלל, בהחלט כשמדובר על שריון, כל שריון, ואפילו של 61, אבל בוודאי על שריון שהוא מעל ל-61, הוא בהחלט מעלה שאלות שהוועדה צריכה לדון בהן לגבי ההגבלה של רוב עתידי מלהצביע על שינוי מהסוג הזה.
זה נכון, מבחינה מעשית, וזה דבר שגם התלבן בעבר, שהסעיף שקובע את ה-80 משוריין ב-61.
<יעל ענתבי:>
בדיוק.

<גור בליי:>

בעצם, מבחינה מעשית, לכאורה בשביל לבטל את ה-80, צריך ליזום הליך חקיקה כפול: אחד – מתקנים את סעיף השריון, ואחר כך – מתקנים את הסעיף של "לא תועבר לגורם זר".

אבל, העובדה שמבחינה מעשית יכול להיות שה-61 בהליך חקיקה כפול יכול להסדיר את הדבר הזה, - - -
<היו"ר ניסן סלומינסקי:>
הבנת שעכשיו אתה סותר את דבריך ממקודם?
<דב חנין (וועדת המשנה לתחבורה ציבורית):>
לא סותר.

<גור בליי:>
לא, לא.
<דב חנין (וועדת המשנה לתחבורה ציבורית):>
הוא מסביר למה זה לא - - -

<היו"ר ניסן סלומינסקי:>
אבל, לא חשוב. תמשיך. סליחה. מה שליושב-ראש מותר - - -

<גור בליי:>
אני מיד מסביר את זה. לשאלת היושב-ראש, אני עושה פה אבחנה בין המישור הפרקטי-המעשי למישור העקרוני. כאשר הוועדה דנה בחוק-יסוד, היא צריכה לא רק להסתכל על ההיבט המעשי שאתה יכול לעקוף את זה באמצעות אולי 61 בהליך, אלא להסתכל מהבחינה העקרונית: האם, מבחינה עקרונית, הוועדה רוצה ליצור הסדר ייחודי בנושא של רוב 80 שלא קיים להרבה מאוד היבטים אחרים בזכויות יסוד אחרים שקיימים, גם אם היא יכולה באופן מעשי לעשות את זה? מבחינה עקרונית, יש פה שוני, ובהחלט גם תקדים מהבחינה הזאת שהוועדה צריכה לקחת בחשבון שכנסות אחרות יכולות להחליט על סעיפים כאלה ואחרים שאת זה הן רוצות גם ב-80 ושגם את זה הן רוצות ב-80, בגלל שפה אנחנו סוטים ממה שקיים בחוקי-היסוד האחרים, חוץ מבאמת ההוראות המאוד קצרות – סליחה, ההוראות המאוד ייחודיות של הדמוקרטיה המתגוננת. את זה הוועדה, בהחלט, צריכה לקחת בחשבון לגבי הנושא של שריון 80.
הנקודה השנייה, שעולה פה בהצעת החוק, היא ביטול סעיף 5. המשמעות של ביטול סעיף 5 היא ביטול ההגדרה הכללית של תחום העיר ירושלים שמצויה בחוק-היסוד. זאת אומרת, בעצם, לא תהיה הגדרה לתחום העיר ירושלים בחוק-היסוד. אני מבין שהתכלית, בהקשר הזה, היא, בעצם, להסיר מגבלה מהעברה מוניציפלית של שטחים מירושלים או מרשויות אחרות. אני חייב להגיד שבעיניי הפרשנות של הסעיף הזה לא כל כך ברורה, כי כתוב שם "תחום ירושלים כולל, לעניין חוק-יסוד זה,...". כך שאני לא בטוח במאה אחוז שאפילו אם הסעיף היה נותר, זה בהכרח היה מגביל. אבל אני מבין שהכוונה היא להסיר ספק מהעניין הזה ולאפשר את הדבר הזה. 
<יעל ענתבי:>
הכוונה היא לחלק את ירושלים.
<היו"ר ניסן סלומינסקי:>
יעל, לא, לא, לא.

<יהודה גליק (הליכוד):>
לחלק את ירושלים. - - -
<יואל חסון (המחנה הציוני):>
שאלה. סליחה. הכול שאלה.

<היו"ר ניסן סלומינסקי:>
לא, לא, לא.

<יואל חסון (המחנה הציוני):>
לקחת את שועפאט - - - מוניציפלית ירושלים – לא - - - רוב מיוחד.
<היו"ר ניסן סלומינסקי:>
יואל, יואל. יואל, אני מבקש.

<גור בליי:>
שוב, אני לא בטוח. אפשר לפרש את סעיף 5. אני לא בטוח שגם אם לא מוחקים אותו הוא מגביל את זה. אבל אני חושב שאחרי שמוחקים את סעיף 5, זה ודאי מסיר את הספק והעברה מוניציפלית - - -
<יואל חסון (המחנה הציוני):>
זה מגביר את הצביעות של החוק הזה.
<יעל ענתבי:>
נכון. נכון.

<היו"ר ניסן סלומינסקי:>
יואל, באמת, נו.

<יואל חסון (המחנה הציוני):>
"מגינים" כאילו על ירושלים, אבל מאפשרים לשנות את גבולותיה המוניציפליים.

<היו"ר ניסן סלומינסקי:>
יואל, אתה בקריאה ראשונה. אתה בקריאה ראשונה, אם לא אמרתי לך קודם.

<יואל חסון (המחנה הציוני):>
טוב לדעת. שולי מועלם מחלקת - - -
<קריאה:>
- - -

<יואל חסון (המחנה הציוני):>
טוב שאת מכירה במציאות.

<היו"ר ניסן סלומינסקי:>
יואל, אתה בקריאה ראשונה. אתה זוכר.

<גור בליי:>
בוודאי שאחרי שמבטלים את הסעיף, זה מסיר לפחות ספק בעניין הזה שהעברה מוניציפלית מירושלים ליישובים אחרים היא כמו העברה מוניציפלית, לצורך העניין, מרמת-גן לחולון. זאת אומרת, הוא מקל בעניין הזה. זו ועדת גבולות של שר הפנים וכן הלאה.
ואז, מגיעים לדבר השלישי – נקודת מפתח פה – הסעיף המרכזי: "לא תועבר לגורם זר".
<אורי מקלב (יהדות התורה):>
מה זה נקרא "מוניציפלי"? מוניציפלי זה שרירותי? זה זכות בחירה לעיר? נניח, מי שגר בירושלים באותה שכונה - - -

<יעל ענתבי:>
זו מועצה נפרדת. הם רוצים מועצה נפרדת.

<היו"ר ניסן סלומינסקי:>
אורי, אורי. לא, אל תענה. אני לא יכול - - -

<אורי מקלב (יהדות התורה):>
באמת. זה כדי להבין.

<היו"ר ניסן סלומינסקי:>
אורי, אני לא יכול - - -

<אורי מקלב (יהדות התורה):>
אתה יודע שאני לא עושה קריאת ביניים פוליטית.

<היו"ר ניסן סלומינסקי:>
אוריי, אין הבדלה בין דם לדם. אי-אפשר. אם הוא מדבר, אחרים לא מדברים. אם תרצה, תבקש.
<אורי מקלב (יהדות התורה):>
בסדר.

<גור בליי:>
הנקודה השלישית קשורה גם לנושא של האופציה להעביר מוניציפלית מירושלים לייסד מועצה מקומית נפרדת או להעביר מירושלים, לצורך העניין, חלק מירושלים למבשרת, לתת את הגמישות הזאת מבחינה מוניציפלית, והיא גם דבר שהוועדה צריכה לדון בו. בעצם, זה מה שאנחנו קראנו לנו: מסמך ההכנה – וגם מה שהיושב-ראש הזכיר: הקפאת המצב. זאת אומרת, אומרים שעל-פי ההצעה בסעיף 6 "לא תועבר לגורם זר וכו'" כל סמכות... לתחום עיריית ירושלים, והכל כפי שהיה בתוקף ביום תחילתו של חוק-יסוד זה. כלומר, בעצם, עושים הקפאת מצב. אומרים שהאיסור על העברת שטחים מירושלים, זה שמשוריין ב-80, יחול על מה שירושלים היום. כלומר, אם מחר מצרפים לירושלים את מעלה-אדומים מוניציפלית, היא לא תיהנה מאותה ההגנה. מצד שני, אם גורעים מירושלים, לצורך העניין, כמו יוזמות שנשמעו בתקשורת, שכונות שהן מעבר לגדר ההפרדה, - -
<יואל חסון (המחנה הציוני):>
כפרים, כפרים.
<יעל ענתבי:>
שכונות, שכונות.

<גור בליי:>
- - עליהן ימשיכו לחול ההגנה של החוק. פה אנחנו חושבים, בהחלט, שהוועדה צריכה לדון בקוהרנטיות של העניין הזה של ההקפאה. הרי גם בדברי ההסבר מוסבר שהשריון של ה-80 נובע מהמעמד המיוחד של ירושלים. פה, בהחלט, עולה שאלה: אם אתה מוציא משהו מירושלים, למה להקנות לו את אותו מעמד מיוחד שיש למה שנשאר בתוך ירושלים? הרי גם אם אתה מוציא משהו מירושלים, הוא נותר בריבונות ישראלית. אבל למה הוא צריך לקבל שריון מיוחד שאין, למשל, לרמת-הגולן או  לתל-אביב? זאת אומרת, ברגע שאתה מחליט שהוא לא חלק מירושלים, לכאורה הוא כמו כל שטח אחר. ואז, עולה השאלה: אם אין לו את אותו מעמד, את אותה הילה, של ירושלים, למה להמשיך לתת לו את אותה הגנה מיוחדת של 80?
<יהודה גליק (הליכוד):>
תשאל גם הפוך.

<היו"ר ניסן סלומינסקי:>
יהודה, בבקשה.

<גור בליי:>
השאלה היא גם לכיוון ההפוך. אם החלטת שמשהו הוא חלק מירושלים, לכאורה הוא אמור ליהנות מאותה ההגנה, שוב, מבחינת דברי ההסבר והתכלית של הדבר.
<אורי מקלב (יהדות התורה):>
מהי משמעות ה"מוניציפלית"? זו השאלה.
<היו"ר ניסן סלומינסקי:>
לא, לא, לא, לא. אורי.

<אורי מקלב (יהדות התורה):>
מה זה נקרא "הפרדה מוניציפלית"? מה המעמד של התושב?

<יעל ענתבי:>
מועצה נפרדת.

<היו"ר ניסן סלומינסקי:>
אורי, בבקשה.

<דב חנין (הרשימה המשותפת):>
מה קורה עם רשות דיבור?
<היו"ר ניסן סלומינסקי:>
אני אתן לכם.
<אורי מקלב (יהדות התורה):>
התושב יוכל להצביע? הוא נקרא "תושב ירושלים"?
<יואל חסון (המחנה הציוני):>
מה עושים פה? באמת. אדוני, יושבים פה חברי כנסת. אתה לא יכול לדבר עם כולם, וחברי כנסת יושבים וצופים. לא נבחרנו לכנסת בשביל לצפות.
<היו"ר ניסן סלומינסקי:>
שמעת שאני מדבר עם כולם?

<יואל חסון (המחנה הציוני):>
לא. אז תן לנו את רשות הדיבור. הדיון התחיל כבר לפני 40 דקות.

<היו"ר ניסן סלומינסקי:>
בסדר גמור. יש כאן רשימה. לפני זה, אני מבקש ממשרד הפנים, ואני רוצה שיציגו לנו את מפעת ירושלים, כדי שנדע על מה אנחנו מדברים.

<דב חנין (הרשימה המשותפת):>
אנחנו מכירים את מפת ירושלים.
<היו"ר ניסן סלומינסקי:>
אני חושב שכל אחד מכיר מפת ירושלים שונה קצת. בואו ונראה מה הרשמית, ואז אני אתן.

<יואל חסון (המחנה הציוני):>
המנהלת, - - -
<היו"ר ניסן סלומינסקי:>
אני חושב שאתה רשום. מה אני יכול לעשות? אתה רשום.
<יואל חסון (המחנה הציוני):>
אין לך ברירה.

<היו"ר ניסן סלומינסקי:>
אתה אפילו די למעלה.

חגי, בבקשה. נדמה לי שאיש הטלוויזיה או איש המצלמה יצטרך קצת לנוע.
<חגי לייבושור:>
הגעתי בהתראה קצת קצרה, ואני מתנצל על החומרים שהבאתי. הבאתי אתי שני דברים: איזו שהיא מצגת על הצד הטכני, ואם זה המקום – זה סדר-גודל של שבע דקות; עזרים עם מפה, אם אתם מעוניינים רק לראות את המפה. 
<היו"ר ניסן סלומינסקי:>
רוצים לראות את המפה כרגע. לדבר אחר כך – תוכל לקבל זכות דיבור, אם תרצה. כרגע, אנחנו רוצים לראות את המפה, כדי שנדע על מה אנחנו מדברים, וזו גם הייתה בקשה קודמת. אם לא, לי יש מפה.
<יהודה גליק (הליכוד):>
אולי תרחיב את ירושלים...

<חגי לייבושור:>
אתם רוצים להתמקד באיזה שהוא אזור? בגדול, מה שאנחנו רואים פה במפה - - -
<היו"ר ניסן סלומינסקי:>
תן לנו תמונה כללית.

<תמר זנדברג (מרצ):>
אפשר להציג את הדובר?

<חגי לייבושור:>
(מקרין שקף – מפה.)

שמי חגי לייבושור, ואני מנהל מרחב ירושלים של המרכז למיפוי ישראל – משרד ממשלתי.
בעצם, במפה הזאת אנחנו רואים כמה דברים. בצבע כחול רואים את קו ההרחבה תחום שיפוט ירושלים מה-28.6.1967.

<דב חנין (הרשימה המשותפת):>
בעיקר רואים שבמפת ירושלים יש המון היגיון, גם גיאוגרפי, גם לאומי וחברתי. זו מפה הגיונית. ככה זה נראה.

<היו"ר ניסן סלומינסקי:>
דב, בבקשה.

<חגי לייבושור:>
 בצבע צהוב אנחנו רואים גדר הביטחון, וזה מייצר לנו, בעצם, שני סוגי שטחים: בצבע אדום, אני מצביע על איפה שעומד עכשיו הסמן, אפשר לראות שטחים שהם בעצם מחוץ לתחום שיפוט ירושלים, אבל בתוך גדר הביטחון.
<תמר זנדברג (מרצ):>
יש ללכת עם ולהרגיש בלי, ויש ללכת בלי ולהרגיש עם.

<חגי לייבושור:>
בדיוק. יש את שני הצדדים.
<מיכל רוזין (מרצ):>
לא שלנו אבל אצלנו, ושלנו אבל לא אצלנו.

<תמר זנדברג (מרצ):>
זו שלנו וזו גם כן.

<יהודה גליק (הליכוד):>
קודם כול, הכול שלנו.

<תמר זנדברג (מרצ):>
וזו גם כן.

<מיכל רוזין (מרצ):>
אבל, הנה, רוצים להוציא כמה.

<חגי לייבושור:>
במקביל, אפשר לראות את השטחים שצבועים בתכלת, שהם שטחים שהם בתוך תחום שיפוט ירושלים, אבל, בעצם, מחוץ לגדר הביטחון, לדוגמה: שועפאט. אם תרצו, אפשר להתמקד באזורים נוספים. בגדול, זו המפה.
<יהודה גליק (הליכוד):>
מה זה בצבע תכלת? למה יש שם צבע תכלת?

<שולי מועלם-רפאלי (הבית היהודי):>
זה מה שהוא הסביר.

<היו"ר ניסן סלומינסקי:>
מה זה התכלת?

<קריאה:>
מה זה למטה?

<קריאה:>
למטה זה תל-אביב...

<שולי מועלם-רפאלי (הבית היהודי):>
למטה זה ירושלים של מטה. יש ירושלים של מעלה, ויש ירושלים של מטה.
<יהודה גליק (הליכוד):>
לא. יש צבע תכלת למטה. מה זה? זה וואלג'ה? חגי, מה זה בצבע תכלת למטה?
<קריאה:>
מי מציג את המפה?

<שולי מועלם-רפאלי (הבית היהודי):>
וואו. מה הולך פה?

<היו"ר ניסן סלומינסקי:>
חגי.

<חגי לייבושור:>
מנהל מרחב ירושלים של המרכז למיפוי ישראל – יחידת סמך של משרד הבינוי והשיכון.
<יהודה גליק (הליכוד):>
חגי, תראה לנו מה היה בצבע תכלת למטה? צבע התכלת משמאל.
<מיכל רוזין (מרצ):>
התכלת על הגבול למטה.

<יהודה גליק (הליכוד):>
וולאג'ה.

<עמר בר-לב (המחנה הציוני):>
מה זה בתכלת? מחוץ לגדר אבל בתוך התחום?

<שולי מועלם-רפאלי (הבית היהודי):>
כן. מעבר לגדר ובתוך תחום - - -
<יהודה גליק (הליכוד):>
בתוך התחום של ירושלים?

<חגי לייבושור:>
אני הפקיד הממשלתי אליו מגיעים לקבל אישורים.

<היו"ר ניסן סלומינסקי:>
אוקיי. חגי, תודה לך.

<תמר זנדברג (מרצ):>
העיקר שהר גילה בידינו.

<יהודה גליק (הליכוד):>
הכול בידינו.

<תמר זנדברג (מרצ):>
בתוך הגדר ומחוץ ל- - -

<היו"ר ניסן סלומינסקי:>
תודה. נעבור לח"כים. אני לא שם שעון, ואני רק מבקש מכל אחד מהח"כים לקצר ולהגיע לתוכן הדברים, כדי שגם חברו יוכל לדבר. בשלב הזה, אני לא שם שעון. קארין לא נמצאת. עמר בר-לב, ואחר כך יואל.
<יהודה גליק (הליכוד):>
אני רשום?

<היו"ר ניסן סלומינסקי:>
כן.

<עמר בר-לב (המחנה הציוני):>
לפני 50 שנה, במלחמת ששת הימים, אבא שלי, בתור סגן הרמטכ"ל, סגנו של רבין, הם שחררו את ירושלים. ירושלים, שהם שחררו, הייתה ירושלים הנצחית של עם ישראל, הכותל המערבי, המקומות הקדושים ליהדות וכן הלאה.
<שולי מועלם-רפאלי (הבית היהודי):>
הר הבית.

<עמר בר-לב (המחנה הציוני):>
נכון, הר הבית. אני לא מזכיר את הכול. אמרתי: המקומות הקדושים ליהדות. זה לא כלל את כפר עקב, זה לא כלל את מחנה הפליטים שועפאט, וזה לא כלל מקומות אחרים - - -

<יהודה גליק (הליכוד):>
- - - בית וגן.

<היו"ר ניסן סלומינסקי:>
יהודה.

<עמר בר-לב (המחנה הציוני):>
היו כפרים קטנים. דרך אגב, אני לא יודע אם כל הפורום כאן יודע איך נקבע בכלל התחום המוניציפלי של ירושלים. אחרי ששת הימים ישבו על איזה שהוא סלע בשטח האלוף שלמה להט צ'יץ' ורחבעם זאבי, לקחו מפה טופוגרפית, ועם עיפרון סימנו. לא העיפרון, לא המפה ולא הסלע שהם ישבו עליו ירדו עם לוחות-הברית מהר סיני, ושום דבר בזה לא קדוש.
במשך השנים ראינו איך אותם כפרים קטנים הפכו לכפרים גדולים, לשכונות וכן הלאה. היום, בשטחה המוניציפלי של ירושלים יש סדר-גודל של 350,000 ערבים פלסטינים, כשמתוכם בערך 250,000 הם בעלי זכות בחירה. אני לא יודע אם מישהו כאן יודע בכמה קולות נבחר ניר ברקת לראשות העיר ירושלים. הוא נבחר ב-111,000 קולות. זאת אומרת, אם 250,000 הפלסטינים האלה בעלי זכות הבחירה יחליטו בעוד שנה לבחור לבחירות המוניציפליות בירושלים, יהיה לנו ראש עיר פלסטיני בבירת ישראל.
כל התרגילים, שזה לא דווקא בהקשר של החוק הזה – מהגדלת השטח המוניציפלי של ירושלים ותרגילים אחרים – אלה תרגילים מלאכותיים, שבסופו של דבר, פוגעים בקדושתה היהודית ובקדושתה הנצחית של ירושלים כבירת העם היהודי.
החיזוק, שעליו דיברה חברת הכנסת שולי מועלם – כנראה החלשים צריכים חיזוק. אבל מעבר לחולשה שלהם, יש כאן משהו נוסף: כוונה ברורה לפגוע בדמוקרטיה הישראלית. ממה הם חוששים? אני אגיד לכם ממה הם חוששים. הלוא חוקק חוק משאל עם בכנסת הקודמת. הם חוששים שאם הנושא של שינוי הגבולות המוניציפליים של ירושלים, שלא יכללו 200,000 פלסטינים מתוך אותם 350,000 שחיים בירושלים, אם זה יובא למשאל עם ורוב העם יחליט שבעיניו זו לא ירושלים שהרמטכ"ל רבין זכרונו לברכה שחרר לפני 50 שנה – החוק הזה יחייב אותם, יעשה over ruling על דעת הרוב במדינת ישראל. זו, בדיוק, הנקודה. כל מטרתו של החוק הזה הוא לפגוע בדמוקרטיה במדינת ישראל. כפי שהזכיר היועץ המשפטי, זה גם פתח לחוקים אחרים, כשעכשיו כל חוק, שקואליציה כזו או אחרת תרצה שכנסות אחרות לא יתמודדו איתם או לא יחוקקו חוקים אחרים, יחליטו על חוק שרק ברוב של 80 חברי כנסת אפשר לבטל אותו.
לכן, לסיכום, אדוני היושב-ראש: אנחנו, כמובן, מתנגדים לזה. זה חוק אנטי-דמוקרטי. זה חוק שמביע את החולשה של, בראש ובראשונה, המפלגה שלך, הבית היהודי, שבסופו של דבר זו מפלגה קטנה, שמונה חברי כנסת מתוך 120, שמנסה למשוך באף את כל כנסת ישראל, ובעקבות זה להפוך את מדינת ישראל למדינה לא דמוקרטית. זה לא מתקבל על הדעת, וזה לא יעבור.
<היו"ר ניסן סלומינסקי:>
תודה.

יואל, ואחריו דב חנין.

<יואל חסון (המחנה הציוני):>
תודה, היושב-ראש. החוק הזה, כמו ההתנהלות הנוספת שלכם בכנסת הזאת, בכנסת ה-20, הוא חלק מהאסטרטגיה שמובילה את ישראל להיות מדינה דו-לאומית. אתם פשוט במסע של להפוך את ישראל למדינה דו-לאומית. זה מה שאתם יוצרים, והמציאות הזאת כבר קיימת היום בירושלים. אגב, בכלל, אתם מייצרים פה ירושלים וירטואלית. יש את ירושלים של הנאומים היפים ואת ירושלים של הסרטים היפים – אבל ירושלים של המציאות, ירושלים שלא מתפקדת וזאת האמת, ואתם יודעים את זה. למעשה, אתם היום באים ובמקום לטפל בבעיות האמיתיות של ירושלים – ירושלים, כפי שעמר אמר, זו ששוחררה על-ידי רמטכ"ל ששת הימים יצחק רבין, זו שכולנו מכירים ויודעים ושאין ויכוח, אגב, שחלק ממנה גם היו בה תושבים ערבים שצריכים להמשיך להיות חלק מירושלים ואין כאן בכלל שאלה – אתם יודעים, והאמת הזאת היא על השולחן, והיא כתובה בפרוטוקולים, שבאופן מלאכותי צורפו כפרים פלסטיניים, שהיום מכנים אותם שכונות אבל הם כפרים פלסטיניים שהם חלק מהגדה, והפכו אותם לירושלים. ומה קרה, כשהפכו אותם לירושלים? הפכו את ירושלים לעיר לא מוגנת, לעיר לא בטוחה, לעיר שלא מטופלת, לעיר שלא משתלטת בכלל על המקומות האלה ולא מייצרת בכלל. לקרוא לזה "שכונות" זו פשוט בדיחה. הרי לא עושים שם שום סדר ציבורי, שום אכיפה, שום שירותים עירוניים משמעותיים, ולא מטפלים. הממשלה לא מטפלת, ועיריית ירושלים בוודאי לא מסוגלת לטפל בנושא הזה. באמת רצה הגורל שהיום בשעה 14:00 אנחנו מקיימים כנס גדול מאוד בנושא ירושלים, וכולכם מוזמנים, ושם באמת נפתח את הסוגיה הזאת של הכפרים.
<אשרת מימון:>
זה מה - - -

<יואל חסון (המחנה הציוני):>
אני רוצה להגיד לכם משהו. אני באמת מאמין שרוב מוחלט של הציבור הישראלי ורוב מוחלט גם בכנסת, מעל 80 חברי כנסת, לא רוצים לחלק את ירושלים, והם נגד חלוקת ירושלים – אבל נגד חלוקת ירושלים האמתית. אתם, היום, מנסים לייצר פה חוק, שאגב יש בו צביעות מוחלטת. מה אתם אומרים? מצד אחד, אתם רוצים לשריין את ירושלים כפי שאתם מכירים אותה, אבל אתם לא משריינים את אותם כפרים מחוץ לירושלים, כי אתם יודעים שהם לא בירושלים. ריבונית, הם בירושלים, ומוניציפלית, הם בירושלים, אבל אתם יודעים שהם לא באמת ירושלים, ועליהם אתם לא מבקשים שריון כי אתם יודעים את האמת. מי העלה בכלל את נושא ירושלים על השולחן? לא אנחנו – אתם: אלקין, קיש, חברת הכנסת ברקו. אתם אלה שהתחלתם להעלות את סוגיית ירושלים על השולחן, והבנתם שלשמר את הכפרים הפלסטיניים כחלק מירושלים לאורך זמן יגמור ויחסל את הריבונות הישראלית בירושלים לנצח נצחים. אתם מבינים את זה? זה יפגע פגיעה דמוגרפית ומשמעותית שתוביל גם להשפעה פוליטית. אתם יודעים את האמת הזאת.
אז בואו ונדבר ונאמר את האמת ונתמודד עם הבעיה. תפסיקו עם הטקסים האלה. הצעת החוק הזאת היא לא יותר מטקס. היא לא יותר מאפשרות של חברת הכנסת מועלם להציג את זה בפלאייר בחירות שלה בפריימריז. מעולה, עשיתְ את זה, יאללה. זה שינה את החיים בירושלים?! זה באמת יגן על ירושלים?! זה ימנע את פגיעת הריבונות הישראלית בירושלים?! בוודאי שלא. אם הייתם רוצים את זה באמת, הייתם נכנסים להליך של הידברות אמתית, כי, כמו שאמרתי – ואסיים בזה – ברוב סיעות הבית יש הכרה בבעיה, ואגב, בבעיות, וזה בשתי בעיות עיקריות: (1) ירושלים, עיר הבירה של מדינת ישראל, קורסת ולא מסוגלת לעמוד כלכלית, חברתית וניהולית בעיר הזאת, בלהעמיד את העיר הזאת על הרגליים. זו עיר ענייה, חלשה, כשממשלת הימין הזאת לא ראיתי אותה באמת מתגייסת להציל את ירושלים המאוחדת. היא על סף קריסה. (2) לבוא ולהגן על ירושלים ההיסטורית האמתית, זו שאוחדה – פה אין בכלל ויכוח, וכולנו מגויסים לדבר הזה. אם היינו מתמקדים בדבר הזה, בזה באמת, היינו מציבים פה חומה סינית אמתית להגנה על ירושלים האמתית. אבל אתם ממשיכים להתעסק בטקסים - -
<אושרת מימון:>
איזה סוס טרויאני- - -

<יואל חסון (המחנה הציוני):>
- - שלאורך הזמן במבחן התוצאה החלישו ומחלישים את ירושלים, ויותר גרוע – מחלישים את הריבונות שלנו בעיר הזאת.
<היו"ר ניסן סלומינסקי:>
דב, ואחריו איל.
<דב חנין (הרשימה המשותפת):>
אדוני היושב-ראש, החוק הזה הוא חלק - - -

<היו"ר ניסן סלומינסקי:>
אני לא שם לך שעון, אבל - - -

<דב חנין (הרשימה המשותפת):>
מאה אחוז. אני אשתדל להסתפק בשעה.
<דב חנין (הרשימה המשותפת):>
החוק הזה הוא חלק מהפיכה אנטי-דמוקרטית, לא פחות מזה, מכיון שבמרכז החוק הזה יש ביטול - - -

<קריאה:>
- - -

<דב חנין (הרשימה המשותפת):>
במרכז הרעיון של דמוקרטיה עומדת התפיסה שהרוב שולט. יש הרבה מאוד דברים, שאני חולק בהם על עמדת הרוב, אבל אני מקבל את החלטת הרוב מכיון שכך דמוקרטיה עובדת; הרוב מחליט, והמיעוט צריך לקבל את החלטות הרוב. אתם, בחוק הזה, רוצים לבטל את העיקרון הבסיסי הזה. אין עוד יותר עיקרון של שלטון הרוב במדינת ישראל בשאלות הכי חשובות. יבואו בעתיד 75 חברי-כנסת וירצו לעשות הסכם שלום על ירושלים – ואני מצטרף לגישתו, ברמה העקרונית, של היועץ המשפטי – השאלה היא לא שאלה פרקטית; השאלה היא מה כתוב בחוק-היסוד. חוק-היסוד אומר: 75 חברי-כנסת לא יכולים לעשות הסכם שלום על ירושלים. זה לפי חוק-היסוד. יכולים ללכת באפיק אחר של ביטול חוק-היסוד, אבל באמת אם זו התשובה שלך, אדוני היושב-ראש, התשובה הזאת מבטאת בעיקר חוסר כבוד לרעיון של חוקי-יסוד. היא מבטאת חוסר כבוד, כי אם אנחנו כותבים משהו בחוק-היסוד, הכוונה שלנו היא להתייחס אחר מאשר נורמות חקיקתיות רגילות. זו הכוונה שלנו. זה הרצון שלנו. אתם, בחוק-היסוד, קובעים את העיקרון ששלטון הרוב איננו תקף יותר בדמוקרטיה; הוא איננו תקף יותר, ולכן זו איננה דמוקרטיה יותר. ברגע שאין שלטון הרוב, אני אומר לך שאם אנחנו נגיע למצב שבו הרוב ירצה בתוצאה פוליטית מסוימת אבל המיעוט של הבית היהודי ומרעיו יוכלו למנוע את רצונו של הרוב, אנחנו נגיע למצב של משבר לגיטימציה חסר תקדים בהיסטוריה של מדינת ישראל – משבר שסופו יהיה רע ומר. לשם אתם חותרים. אתם חותרים לסיטואציה שבה אתם, כמיעוט, תוכלו לכפות את רצונכם כמיעוט על הרוב בישראל. לכן, כל הרעיון הזה של השריון של 80 חברי-כנסת הוא רעיון אנטי-דמוקרטי מבחינת המהות שלו. זו הבעיה הראשונה בחוק הזה. הבעיה הראשונה בחוק הזה היא שהוא חוק אנטי-דמוקרטי.

הבעיה השנייה בחוק הזה היא שהוא חוק נגד השלום. בעצם, מה החוק הזה בא להגיד? מה החוק בא לעשות בעולם המציאות? הוא בא להעביר מסר לעולם כולו: אנחנו מתכוונים לא להגיע להסדר בירושלים. מה שאנחנו בלענו ב-1967 תקוע לנו בגרון, ואנחנו לא מתכוונים להשתחרר מזה. כל מה שבלענו אנחנו משריינים. את כל העצמות שבלענו אנחנו נתקע באופן שאי-אפשר לחלץ אותן מהגרון שלנו. זו אמירה לקהילה הבין-לאומית, לעולם הערבי, לצד הפלסטיני, שישראל לא מתכוונת להגיע להסדר שלום בירושלים. אגב, זו אמירה חשובה. אני חייב להגיד – ויש לי ויכוח קשה עם הממשלה – שלפחות בנקודה הזאת זו אמירה שיש בה יושר; הממשלה הזאת לא רוצה שלום. הממשלה הזאת  תעשה את הכול כדי שלא יהיה שלום. אני  חושב שחשוב שהממשלה הזאת תגיד את זה בצורה גלויה, ולא תשתמש בטכניקות הרמייה של בנימין נתניהו בנאום בר-אילן שאמר שאם צירוף הכוכבים יגיע לסיטואציה מאוד-מאוד מיוחדת הוא יהיה מוכן לדבר על מדינה פלסטינית. אנחנו כולנו בבית הזה יודעים, שכשבנימין נתניהו אמר את הדברים האלה, לא התכוון אליהם לרגע אחד. אנחנו בבית הזה יודעים, שלראש הממשלה בישראל אפשר לייחס הרבה תכונות, אבל תכונה של אמירת אמת אי-אפשר לייחס לו, וגם הציבור בישראל יודע את זה. יש ערך חיובי בזה שכנסת ישראל תאמר את זה בצורה גלויה: זו המדיניות. לא רוצים שלום, לא רוצים הסדר בירושלים, אנחנו רוצים מלחמה. חברת-הכנסת מועלם, אני חושב שאת צריכה, בדברי ההסבר שלך, להסביר גם שכנסת ישראל, אנחנו, מוכנה לזה שישראלים ופלסטינים צעירים ומבוגרים ייהרגו על מזבח העיקרון הזה. זה החלק השני של הדבר הזה.
<שולי מועלם-רפאלי (הבית היהודי):>
אתה מוזמן להצטרף לשטרן בזה שאני מקריבה את חיילי צה"ל.
<היו"ר ניסן סלומינסקי:>
לא, לא, לא. שולי, בבקשה, אל תעני.

<דב חנין (הרשימה המשותפת):>
אני אומר שזה חלק מהותי מהדבר הזה. זו לא טענה אישית כלפייך – זו טענה כלפי כל הפוליטיקה הזאת.
<שולי מועלם-רפאלי (הבית היהודי):>
לא. אתה הזמנת אותי לכתוב את זה, אז עניתי לך.
<דב חנין (הרשימה המשותפת):>
כי זה החוק שלך, אבל זו לא טענה אישית כלפייך.

<היו"ר ניסן סלומינסקי:>
שולי, לא.

<דב חנין (הרשימה המשותפת):>
זו לא טענה אישית כלפייך, ואת יודעת שזו לא טענה אישית כלפייך.
<יואל חסון (המחנה הציוני):>
- - - לרמה האישית.

<שולי מועלם-רפאלי (הבית היהודי):>
לא, לא. רק הצעתי להצטרף לטרנד - - -
<היו"ר ניסן סלומינסקי:>
שולי, אני מבקש.

<דב חנין (הרשימה המשותפת):>
זו טענה כלפי מדיניות מסוימת, שזו ההשלכה המעשית שלה. אם אין שלום, אם אין התקדמות לשלום – התוצאה תהיה מחיר מאוד-מאוד כבד ומצער וטרגדיות אישיות איומות של אנשים שנמצאים אצלנו ושל אנשים שנמצאים בצד השני.
<שולי מועלם-רפאלי (הבית היהודי):>
כ-1,200 אנשים שנרצחו כשפרץ השלום לא רשומים על שם אף אחד.
<היו"ר ניסן סלומינסקי:>
שולי, לא. שולי, די. אני מבקש: אני לא רוצה את זה, באמת.

<שולי מועלם-רפאלי (הבית היהודי):>
סליחה. פה אני לא רבה.
<דב חנין (הרשימה המשותפת):>
לכן, אדוני היושב-ראש, החוק הזה הוא חוק שהוא גם מהפכה אנטי-דמוקרטית, אבל גם חוק שאומר באופן ברור שאנחנו ויתרנו על רעיון השלום וויתרנו על רעיון של הסדר בירושלים שהוא קריטי לרעיון של השלום.
זה נכון שאתם נמצאים היום בבעיה. ב-1967, כשקבעו את הגבולות של ירושלים, שרטטו אותם בעיפרון ששמעתי שהיה עיפרון די עבה - -
<יואל חסון (המחנה הציוני):>
גס.
<דב חנין (הרשימה המשותפת):>
- - ודי גס, ובלעו כמה שניתן, כמה שאפשר. שמעתי קצת סיפורים על איך היה הדבר הזה, שעכשיו הוא כבר נמצא בכותל המערבי – הוא תקוע בתוך אבני הכותל, ואי-אפשר לוותר עליו אלא ב-80 חברי-כנסת. אבל שמעתי בדיוק איך שרטטו את המפה הזאת – הליך כל כך מוזר, כל כך לא רציני, כל כך לא מעמיק וכל כך מטומטם, שאני חושב שהיו מעטים כמוהו בהיסטוריה של ישראל. אבל את זה, את אותו שרטוט, אתם רוצים עכשיו לקבע בעיקרון שבעצם יעוגן ברוב של 80 חברי-כנסת.
כאן אני רוצה להגיע לשאלה נוספת.

<היו"ר ניסן סלומינסקי:>

זהו. בזה תסיים.

<דב חנין (הרשימה המשותפת):>
יש עוד שתי שאלות נוספות. זה לא יהיה ארוך.

<יואל חסון (המחנה הציוני):>
דברי טעם.

<דב חנין (הרשימה המשותפת):>
השאלה הנוספת היא מה קורה עם ירושלים. אדוני היושב-ראש, העיר ירושלים היא הקורבן של כל ההזיות האלה.

<יואל חסון (המחנה הציוני):>
נכון.

<דב חנין (הרשימה המשותפת):>
אמר את זה בצדק חבר הכנסת חסון: עיר ענייה, עיר עם מצוקות חברתיות. גם התושבים היהודים סובלים מהן, וגם התושבים הערבים סובלים מהן. תתחילו לטפל בירושלים. דואגים לירושלים? – תנו פתרונות לאנשים שחיים בירושלים. במקום ההזיות הלאומניות האלה שרק מסבכות את המצב של העיר, תנו תשובות לבעיות האמתיות של העיר.
הנקודה האחרונה היא: בני-אדם. מה שאתם מציעים פה זה מנגנון, שבסופו של דבר, בשביל המטרות הלאומיות הבעייתיות שאתם רוצים לסמן, אתם משחקים בגורל של בני-אדם שלאורך השנים - - -
<יואל חסון (המחנה הציוני):>
שולי, זה, ועדת הכנסת, נדחה ל-ורבע. תוודאי. אמרו לי עכשיו.

<שולי מועלם-רפאלי (הבית היהודי):>
אוקיי. סליחה.

<קארין אלהרר (יש עתיד):>
זה תרגיל אופוזיציוני?
<יואל חסון (המחנה הציוני):>
לא, לא.

<שולי מועלם-רפאלי (הבית היהודי):>
אין בעיה. הוא ואני פה.

<קארין אלהרר (יש עתיד):>
אה, לשם שינוי. נכון, שכחתי. דואגים לקופה הקטנה.

<דב חנין (הרשימה המשותפת):>
אדוני היושב-ראש, אנחנו פה, בכל המהלך הזה, משחקים בבני-אדם. זה נכון שכששורטט אותו קו של ירושלים של 1967, הוא שורטט בצורה לגמרי שרירותית וחסרת כל היגיון, אבל מסביב לשרטוט הזה נבנו בתים; אנשים חיו את חייהם, ונוצרו רקמות חברתיות. ועכשיו, כדי שיהיו מקסימום שטחים ומינימום ערבים – הרי זה בדיוק כל הרעיון – רוצים לקחת את הערבים האלה, שליש מהאזרחים הערבים או מהתושבים הערבים של ירושלים המזרחית, ולהוציא אותם החוצה, כי זה לא נוח. אז עכשיו פתאום מעבירים אותם החוצה, והמשמעות המעשית היא פגיעה מאוד קשה בחיים של האנשים האלה, כי הם חלק מהרקמה הזאת. עכשיו, אתם החלטתם  לנתח אותם החוצה. מחר תחליטו לנתח אותם פנימה. ככה משחקים בחיים של בני-אדם?!
אני רוצה לומר לך ולחברת הכנסת שולי מועלם משפט אחרון, ואני באמת אומר לכם את זה כחברים במפלגה שבאה מהציונות הדתית. נאמר במקורותינו "ציון במשפט תיפדה". ככה נראה לכם המשפט שפודה את ציון? זה משפח – זה לא משפט. זה עיקום של כל נורמה – דמוקרטית, נורמה של שלום ונורמה שמתייחסת לבני-אדם. תודה רבה.
<היו"ר ניסן סלומינסקי:>
תודה. איל, ואחריו את. אם תרצי, אתן לך למרות שעברנו אותך.
<קארין אלהרר (יש עתיד):>
אני מתנצלת. הייתי צריכה לצאת.
<היו"ר ניסן סלומינסקי:>
ניתן לךְ, ואחר כך יהיה יהודה גליק.

<איל בן ראובן (המחנה הציוני):>
כבוד היושב-ראש, תודה. אני רואה בהצעת החוק הזאת, הצעה שנכתבה על-ידי חברת הכנסת שולי מועלם, הצעה של ראש ממשלה, של שר ירושלים, שמייצרים טקסט שאני מוכרח לומר שהוא די בלתי מובן, שבשורה התחתונה יבינו מי שלמטה: אנחנו אוהבים את ירושלים, ואתם, שמתנגדים לחוק, נגד ירושלים בעניין – בקטלוג הרגיל שאנחנו כבר רגילים אליו כל כך הרבה שנים. אני אומר לכם שאם היינו עושים פה עכשיו מבחן בהבנת החוק הזה, נדמה לי שהציון לא היה מאוד גבוה באשר למה שבאמת רוצים להשיג פה בעניין הזה.
על הצעת חוק כזו לפני חמש או שש שנים אני מזכיר לכם שהייתם זועקים, מי שמציע את ההצעה הזאת: אתם עוכרי ירושלים, אתם מחלקים את ירושלים, אתם זורקים את ירושלים עם כל אותם הכפרים  והכל. סוף-סוף, לקח לכם הרבה שנים להבין אכן שהדבר הזה, ירושלים הנוכחית, הוא דבר כושל. צריך להגיד את האמת. עיריית ירושלים לא מצליחה לטפל בזה. המשטרה לא מצליחה לטפל בזה. אז מה עושים? מייצרים איזה מין חוק, שכמו שאמרתי, די לא מובן, אבל, בסופו של דבר, מנסה, באמצעים בלתי-דמוקרטיים, בלתי-דמוקרטיים בעליל, לפתור איזו שהיא בעיה וליצור בעיה אחרת.
רבותי, אלה שאתם הולכים לזרוק מירושלים – אם אתם כבר מביאים הצעת חוק כזו, בואו אולי גם נחשוב איך אנחנו פותרים את הבעיה של כל אותם אלפי אנשים שאנחנו זורקים אותם מפה. מה יקרה אתם? מה, חסרים לנו אזורים מסביב, שהם, בסופו של דבר, לא מטפלים בהם והם מייצרי טרור, מייצרי צורת חיים איומה ונוראה? מה אנחנו עושים? אתם הולכים עכשיו באיזה מין לזרוק אותם, ולייצר לנו עוד עזה – ורק יותר קרוב לירושלים, ורק שתהיה בעיה קצת יותר גדולה. זו המהות של הדבר הנוראי הזה שאתם מייצרים פה.
<קריאה:>
נכון.

<איל בן ראובן (המחנה הציוני):>
צריך פתרון. זה נכון. היום אנחנו יושבים, נכון? היושב-ראש שלנו בא עם רעיון, רעיון נכון, שצריך להתמודד עם הבעיה. אז בואו ונחשוב איך פותרים את הבעיה. לְמה ללכת דרך כזאת של נפתולים כאלה, של יצירת 80 חברי כנסת לְרוב? ממה אתם מפחדים? ממשאל עם? משאל עם – בואו ותשאירו אופציות. כבוד-היושב-ראש, למדתי בחיי, והייתי בלא מעט מצבים מסובכים בחיי, שלמצבים מסובכים צריך להשאיר אופציות לפעולה – כמה שיותר אופציות פתוחות, כדי שתדע במה לבחור. מה אתם עושים פה? אתם מייצרים פה איזו שהיא דרך ש: זהו, לא נוכל לפתור את זה. משאל עם לא יעבוד. צריך 80 – כל מיני פטנטים כדי לסגור את אופציית הפתרון המדיני האפשרי בעתיד. בסופו של דבר, כמו שהגעתם סוף-סוף לצורך לפתור את הבעיה של ירושלים, הרי גם בסוף נגיע להבנה שצריך גם לפתור את הבעיה של מדינת ישראל עם כל הסיפור הפלסטיני. לכן צריך בסוף להגיע להיפרדות מהפלסטינים. זה הרי ברור, ואתם תגיעו לזה לאט-לאט בעניין הזה. אבל אתם כרגע מנסים לחשק את האפשרות הזאת, לחשק את היכולת להתקדם בעניין הזה.
לכן אנחנו, כמובן, נתנגד לחוק הזה. אני חושב שזה חוק שהוא פשוט בלתי-דמוקרטי. הוא לא נכון. הוא לא נכון, וצריך לעצור אותו בזמן.
<היו"ר ניסן סלומינסקי:>
לפני שאעביר את רשות הדיבור לקארין, אומר אולי רק שתי הערות.
<קריאה:>
- - -

<היו"ר ניסן סלומינסקי:>
לא, בכלל לא. עד עכשיו לא הערתי, למרות שאני, כיושב-ראש, יכול.

אני אומר רק שתי הערות. אחת היא: זה נכון שהגדר שנבנתה יצרה מציאות שונה בין לבין. זה משהו אחר. זה לא מה שהיה. אם לא הייתה גדר, יכול להיות שהחוק הזה לא היה אולי – לפחות בחלק השני שלו.

<עמר בר-לב (המחנה הציוני):>
מה יותר פשוט מאשר את כל הפלסטינים שמחוץ לגדר להוציא מתחום ירושלים?

<היו"ר ניסן סלומינסקי:>
שנייה, דקה. לא, אנחנו לא רוצים להחזיר ריבונות.

<עמר בר-לב (המחנה הציוני):>
למה? איזו ריבונות? ריבונות על מה? - -

<היו"ר ניסן סלומינסקי:>
אנחנו רוצים ריבונות על כל יהודה ושומרון.

<עמר בר-לב (המחנה הציוני):>
- - על 250,000 פלסטינים?

<היו"ר ניסן סלומינסקי:>
אנחנו רוצים ריבונות על כל יהודה ושומרון.
<עמר בר-לב (המחנה הציוני):>
אבל אתה לא רוצה לתת להם אזרחות. כאן יש להם אופציה לאזרחות ותושבי ירושלים.
<היו"ר ניסן סלומינסקי:>
אומר רק שתי הערות.

<עמר בר-לב (המחנה הציוני):>
יש בעיה עם העובדות.

<היו"ר ניסן סלומינסקי:>
הערה שנייה – לפעמים, אנחנו צריכים לחשוב. סעיף (ב) זה רק אופציה. עדיין אין כאן חוק שבא ואומר שמוציאים ושמקימים. החוק הזה זה אופציה שיכול להיות שמי שירצה – אני לא יודע אם כבר כל הסיעות קיימו דיון בתוכן האם הן הולכות על האופציה הזאת או לא. כמו שאמרתי בפתיחה, זה עלה ביום ראשון, ויכול להיות שלפני זמנו, אבל לא חשוב. זה עלה כאופציה, שאני לא יודע אם יש החלטת ממשלה על זה, אבל היא נותנת אופציה. אבל אנחנו עדיין לא דנים על החוק, כי אם אנחנו הולכים להקים רשות מוניציפלית נפרדת מחוץ לירושלים וכו' או לחלופין - - -
<איל בן ראובן (המחנה הציוני):>
זה די ברור.
<היו"ר ניסן סלומינסקי:>
לא. לפעמים, זה הפוך – להכניס אולי ישובים אחרים, אזורים אחרים. אני רק אומר שנדע שהחוק הזה נותן את האופציה. אנחנו לא דנים על החוק עצמו שהוא יכול להביא, ויכול להיות שבסוף גם סיעות אחרות לא ייקחו את זה. עדיין לא התקיים דיון.

קארין, ואחר כך יהודה.
<קארין אלהרר (יש עתיד):>
אדוני היושב-ראש, תודה. אומר שלוש הערות. קודם כול, אני מבינה שהמטרה היא לשמור על ירושלים. שמירה על ירושלים – אני חושבת שאולי לא 100% מסיעות הבית, אבל 90% מסיעות הבית בעד ירושלים המאוחדת, הנצחית וכו', ולכן הרעיון הזה, כאילו יש רק סיעה אחת בכנסת ישראל שדואגת לירושלים בירתה של מדינת ישראל, נשמע לי רעיון לא מאוד מקורי.
דבר שני – אני קצת מבולבלת, כי בתחילת הקדנציה שעברה העברתם, ביוזמת מפלגת הבית היהודי, את החוק של משאל עם, שהוא חוק-יסוד. אז, מה? זו זילות של חוקי-יסוד? לא מספיק לעשות משאל עם? גם בתוך חוק-יסוד: משאל עם יש מהלך שלם ושתי חלופות – דברים מאוד מסודרים, שנכתבו אחרי חשיבה מאוד ברורה על איך צריכים לעשות את הדברים.
<שולי מועלם-רפאלי (הבית היהודי):>
Sorry.

<קארין אלהרר (יש עתיד):>
הכול בסדר. שולי, אני לא נעלבת.

לכן אני באמת לא מצליחה להבין מה ייעשה כאן מלבד בלגאן. הרי סעיף 1 משוריין ב-80, וסעיף אחר משוריין ב-61. היכולת לשנות תהיה ב-61, והיכולת תהיה ב-80. תקשיבו: אם המטרה היא לנסות לבלבל, הצלחתם לגמרי. אבל אני באמת לא מבינה מה הדבר שייצא מלבד כותרת – ניצחתם – מפלגת הבית היהודי רוצה לשמור את ירושלים. חוץ מזה, לא הבנתי מה אתם מתכוונים להשיג בחוק הזה, כי אין בו שום דבר שלא קיים היום מעבר לכותרת. ניצחתם – קיבלתם כותרת. אפשר להתקדם? להוריד את החוק הזה מסדר-היום?
<היו"ר ניסן סלומינסקי:>
שוב, הסברנו, גם אני ניסיתי ואחר כך גם היועץ המשפטי הסביר. יכול להיות שאת לא היית. הוא הסביר באמת את ההבדל בין מה שמדובר על חוק משאל עם ולבין החוק הזה. מפני כבוד הציבור, אני לא רוצה להסביר שוב. אולי אחרי הישיבה, אם תרצי, תשאלי אותו או אותי, ואנחנו ננסה להסביר.
<קארין אלהרר (יש עתיד):>
אם היית מסביר בתחילת הישיבה - - -

<היו"ר ניסן סלומינסקי:>
כבר הסברנו את זה. לאור שאלתך בעיקר גם, הסברנו את זה.
יהודה, ואחר כך אורי מקלב.

<יהודה גליק (הליכוד):>
מה נאמר ומה נדבר?
<היו"ר ניסן סלומינסקי:>
נחפשה דרכינו ונחקורה.
<יהודה גליק (הליכוד):>
"ירושלים הבנויה כעיר שחוברה-לה יחדיו... שאלו שלום ירושלים ישליו אוהבייך. יהיה שלום בחילך שלווה בארמנותייך". העיר ירושלים אמורה להיות עיר שמאחדת את כולנו, ולכן מלכתחילה לא היה ברור למה צריך את החוק הזה, כי אין מישהו שמעלה על דעתו; כל זוג יהודי שהתחתן ב-3,000 השנים האחרונות נשבע לירושלים, ולא העלה על דעתו שהוא יחלק אותה שהיא תהיה בידינו עם גורמים אחרים.
דווקא כשאני שומע פה אנשים עומדים על הרגליים האחוריות שחלילה לא יחוקקו את החוק הזה, זה מתחיל לגרום לי לחשוד שיש אולי מישהו שכן יש לו איזה מחשבות כאלה, ואני לא רוצה לרגע לחשוד.
מה שאני כן רוצה לומר הוא שאם מישהו פה מדבר על זה שהחוק הזה הוא על כאלה שלא רוצים שלום, אני לא כל כך יודע מי מחליט שכך כן יהיה שלום וכך לא יהיה שלום.
לאורך הדורות ירושלים מעולם לא הייתה מקובעת. אתמול חגגנו את יום ההולדת של סולימאן המפואר. הוא נולד לפני 523 שנה, ב6 בנובמבר 1494, והוא הרחיב את ירושלים. כמורה דרך, אני אומר לכם שכל מי שמדריך בירושלים יודע שיש חומה ראשונה, חומה שנייה וחומה שלישית, ותמיד ירושלים הלכה והתרחבה.

<גור בליי:>
הוא בנה את החומות.

<יהודה גליק (הליכוד):>
הוא בנה את החומה, החומה הקדושה שיש מסביב. הוא אפשר תפילה ברחבת הכותל. הוא אפילו ציפה בזהב את כיפת הסלע. כדאי שנכיר.

<גור בליי:>
סולימאן המפואר.
<יהודה גליק (הליכוד):>
כן. אתמול היה יום ההולדת שלו.
<יעל ענתבי:>
גם של שרה נתניהו.

<יהודה גליק (הליכוד):>
שרה נתניהו – זה היה יום קודם.

<היו"ר ניסן סלומינסקי:>
יש כאלה שאומרים שהיהודים - - -

<יהודה גליק (הליכוד):>
בקיצור, אני רוצה לומר שלא יעלה על הדעת, ואני לא מבין איך מפלגת הבית היהודי - - -

<קריאה:>
500 שנה.

<יהודה גליק (הליכוד):>
523 שנה. זה 1494.
זה לא יעלה על הדעת. אני לא מבין למה אתם רוצים להכניס פה אופציה, כשאתה בעצמך אמרת שעוד לא התקיים בכלל דיון האם אנחנו רוצים להוציא חלקים. אתם כבר מכניסים בתוך החוק הזה את האופציה של להוריד חלקים מירושלים. אנחנו רוצים להרחיב את ירושלים. נאמר פה: לא חלמנו על כפר עקב ועל שועפאט. על בית וגן ורחביה חלמנו?! ודאי שחלמנו. חלמנו על ירושלים עד דמשק. חלמנו שירושלים הולכת ומתרחבת. לא חשבנו על ירושלים שמצטמצמת. לא חלמנו על זה שסיעת הבית היהודי מביאה חוק כדי לאפשר להתפטר מחלק מירושלים. אני לא מבין את הדבר הזה.
<היו"ר ניסן סלומינסקי:>
או להגדיל את ירושלים.
<יהודה גליק (הליכוד):>
לא. מה שכתוב פה זה הוצאת חלק מירושלים.
<היו"ר ניסן סלומינסקי:>
זו המפלגה שלך מפרשת את זה ככה.
<יהודה גליק (הליכוד):>
בסדר. מותר לי לחלוק גם על המפלגה שלי.
<קארין אלהרר (יש עתיד):>
קואליציה?

<היו"ר ניסן סלומינסקי:>
לא. אבל, אנחנו יכולים להגדיל.

<יהודה גליק (הליכוד):>
אני לא מבין. רוצים להעביר חוק על 80 ח"כים – תעבירו חוק על 80 ח"כים, למרות שכמו שאמר פה היועץ המשפטי בטוב טעם: 80 ו-61; באותו יום שירצו להעביר, חלילה, איזו שהיא החלטה, יבטלו את ה-61 ואת ה-80 ויעבירו את ההצעה הזאת. אז, אני לא מבין כל כך מה מחזק.
<תמר זנדברג (מרצ):>
וביטן יגייס אותך כדי לשנות את זה.
<יהודה גליק (הליכוד):>
אבל, לו יהי – אני, בעזרת השם, ידי, נשבעתי: אם אשכחך ירושלים, תשכח ימיני. לעולם-לעולם-לעולם לא אצביע בעד אף קטע של להוציא ולחלק מירושלים. אבל הפלא שאני לא מבין: רוצים להביא חוק לחלק את ירושלים – תביאו חוק לחלק את ירושלים. למה אתם מביאים לפה אופציה לשנות את המוניציפליות של ירושלים ככה, כלאחר יד, איזה שהוא שינוי תחום השיפוטיות, ואז גם אומרים: יש ירושלים של עכשיו, אבל אם יוסיפו לירושלים – לא, היא לא תהיה ירושלים, ואם יגלו  מירושלים – היא כן תהיה ירושלים. כל הדבר הזה לא מובן. אני כמעט חותם מילה במילה על כל מה שגור, היועץ המשפטי, הסביר פה בטוב טעם. אם מחליטים שהחוק חל על כל ירושלים – הוא חל על כל ירושלים ככל שהיא תתרחב לעולם ועד, ואם זה לא חל... כל הדבר הזה – אני מוכרח לומר שיש פה טעם לא נעים. יש פה טעם שהוא באמת לא נעים. מעבר לכל, חבל שעל ירושלים אנחנו יוצרים מחלוקת על משהו שהוא כל כך היפותטי. בעזרת השם, אף אחד פה לא רוצה לחלק את ירושלים. אז, לְמה ליצור את המחלוקת הזאת בינינו על דבר שלא קיים? הרי כולנו מאוחדים. אמרו יואל חסון, עפר שלח ואיל בן ראובן שכולנו מאוחדים על נושא ירושלים.
דבר אחרון – דב חנין אמר שאנחנו משחקים בחיי אדם של ערבי. אני אתפלא איך באותה משפט, דקה אחרי זה, הוא אומר שצריך לתת אותם לפלסטינאים. הוא אומר שלא צריך לשחק עם בני אדם, אבל  לתת אותם לפלסטינאים כן צריך. אני לא מבין איפה זה.

בשורה התחתונה, מה שביקשתי לומר הוא שאני לא מבין למה צריך את החוק הזה. אני לא מעלה בדעתי, וזה שיש פה אנשים שמתנגדים לחזק את ירושלים מפחיד אותי.

<קארין אלהרר (יש עתיד):>

אז, תצביע נגדו.

<יהודה גליק (הליכוד):>
הדבר העקרוני הוא שאני לא מעלה בדעתי שבתור חוק כזה שלכאורה מחזק את ירושלים אומרים לנו קבל עם ועדה: אנחנו מחוקקים את החוק הזה, כדי שתהיה לנו אופציה להתפטר מחלקים מירושלים, ולאחר מכן התפטרנו מהם אבל הם יהיו חלק מירושלים של דין 80 אבל לא יהיו חלק מירושלים מדין מוניציפלי. למה שיתווסף יהיה דין מוניציפלי, אבל לא יהיה לו דין... זה ממש תלמודי. תאמינו לי שבכל לימודיי בישיבה לא למדתי את הפלפול הנפלא הזה – שני דינים: דין ירושלים מדין 80, ודין ירושלים מדין מוניציפלי. תודה.
<קארין אלהרר (יש עתיד):>
צודק. דברי טעם.

<היו"ר ניסן סלומינסקי:>
תודה. אורי מקלב – לא נמצא. תמר, בבקשה, ואחר כך  מיכל.
<תמר זנדברג (מרצ):>
אדוני היושב-ראש, יש שיר של עברי לידר: "מלטף ומשקר". החוק הזה מספח ומחלק. זה ביחד, וזה גם וגם. זה מה שנקרא: ביד אחת מקרב וביד שנייה מרחיק. רק לשמוע את הררי ותילי התילים של המילים שהורעפו כאן על ירושלים, ורשמתי את חלקן – קדושה, יהודית, נצחית, מאוחדת, לעולם ועד – ולא אצטט כי אין לי, כמוכם, את הפסוקים ואת הפלפולים – וכל זה כדי לרומם, לפאר, להאדיר, להלל, להתעלות וכו'. וכל זה, בסופו של דבר, הוא כדי לתקוע את ירושלים, וסליחה שירדתי לביטוי שהוא אולי אפילו לא פרלמנטרי.
מי שניסח את החוק הזה, ירושלים בשבילו זה לא עיר וזה לא בני-אדם וזה לא מקום – זה אולי איפה שהוא, אי שם, אני לא יודעת איפה. המפות שהציג לנו – סליחה ששאלנו מי הדובר. אתה יודע שבכנסת הרבה פעמים העמדות נקבעות לא לפי הדברים אלא לפי הדובר. מה לעשות, הגיע אדם, אולי היחיד שיכול לטעון שהוא באמת מסתכל על מפה לגופו של עניין, ואז ראינו. אם אנחנו נלך ונסייר בשטח, כמו שיש כאן הרבה מאוד ארגונים שעושים ומראים את המציאות של ירושלים כפי שהיא – אנחנו נראה את ירושלים כמו שלפי דעתי "עיר עמים", וסליחה אם אני נותנת קרדיט לא לכם או לוקחת, קוראים לזה: עיר מאוחלקת, כלומר מאוחדת ומחולקת, ולא מאוחדת ולא מחולקת בעת ובעונה אחת.
זו כמעט קלישאה. זה ברור שהצעת החוק הזאת באה לתקוע, לתת איזו שהא תקיעה פוליטית ותו לא. זה ברור ש-61 היום וה-80 לא עומדים בשום קריטריון חקיקתי או חוקתי שהוא. העיקר הוא לנופף: הבאנו השבוע עוד הצעת חוק לוועדת השרים לחקיקה, - -
<קארין אלהרר (יש עתיד):>
ממש כך.
<תמר זנדברג (מרצ):>
- - ונופפנו בעוד איזה דגל והרמנו ועוד פעם שאלנו שלום ירושלים באופן שאין לו שום קשר: לא לירושלים ולא לשלום.
אלא מה? אני כן רוצה לשים על זה כוכבית, ואני אומרת את זה גם לחבריי מהאופוזיציה, מהמפלגות שגם אוהבות, ואני מעריכה את זה, להתנגד להצעת הזאת דווקא בשם שלומה של ירושלים. אנחנו רואים כאן, בכנסת, שהדברים האלה – שאנחנו כביכול רק אומרים "אה, זו הצהרת חוק. זה רק לצורך הפוליטי. זה רק לצורך הדיון. רק מנופפים בזה. זה לא יקרה. זה לא יעבור" – פעם אחרי פעם שאין פה על מי לסמוך. אין מבוגר אחראי: לא ראש הממשלה ולא ארצות-הברית. אין מי שיעצור את זה. לכן, אני חושבת שכדאי, צריך וראוי להתריע על הסכנות של מה שאתם עושים פה פעם אחרי פעם. אתם עושים סבוטאז' בספר החוקים. אתם עושים סבוטאז' בירושלים. אתם עושים סבוטאז' בחברה הישראלית. אתם עושים סבוטאז' בעתידו של הסדר מדיני, שגם אתם יודעים שיהיה. צריך לחזור ולהגיד את זה פעם אחרי פעם: אתם עושים פה מעשה פגיעה, מעשה עוולה, ובשם אותו רוב, שעכשיו יש לכם – אגב, לא 80. אין לכם 80 חברי כנסת להעביר את החוק הזה. אבל אתם רוצים להעביר את החוק הזה שקובע רוב של 80 – אין לכם 80.
<עמר בר-לב (המחנה הציוני):>
רוצים להעביר ב-61 חוק של 80.
<תמר זנדברג (מרצ):>
לחוק הזה אין 80 כדי שיעבור. אפשר לעשות פה את כל הסלטות. זה לא ישנה את הכוונה האמתית, וזה לא ישנה העובדה שגם יעבירו זה לא יקום ולא יהיה. השאלה היא מה נצטרך לעשות אחר כך, וכמה נצטרך לעבוד, כדי לתקן את הנזקים שעכשיו אתם גורמים בשם היעדרו של מבוגר אחראי.
<היו"ר ניסן סלומינסקי:>
אוקיי. תודה לך. מיכל, ואחריה רחל. רחל עזריה נמצאת?

<מיכל רוזין (מרצ):>
היא יצאה. היא מנהלת דיון עכשיו.
<היו"ר ניסן סלומינסקי:>
אוקיי.

<מיכל רוזין (מרצ):>
אני רוצה דווקא אולי להמשיך את הקו של תמר בעניין. אני לא חושבת שזה רק חוק הצהרתי, ואני חושבת שההתרעמות שלך, חבר הכנסת גליק, במקומה, וגם אני מתרעמת כמובן מהצד השני אבל אני מתרעמת מכיון שהצעת החוק הזאת לא סתם שומרת על סוג של עמימות ולא סתם לא אומרת את הדברים מפורשות. אני גם שומעת פה תגובות וקוראת תגובות תוך כדי, ואנשים הלכו: רגע, אז מה הם רוצים? רוצים להחזיר או רוצים לתת? הם רוצים לספח או שהם רוצים למסור? העמימות הזאת מתקיימת בכוונה.
אני רוצה להגיד פה, על השולחן, מה שלא נאמר גם על-ידי חברי האופוזיציה. מהלכים אימים על אזרחי ואזרחיות ישראל 50 שנה עם ירושלים מאוחדת וירושלים מחולקת, ויש קמפיינים שלמים של בחירות ויצרו פה ממשלות על ההפחדות שעוד רגע יהיו בירושלים: "פה מוסרים את ירושלים" ו"פה שומרים על ירושלים". אז בואו ונשים את זה על השולחן. כשאתם מפחידים את אזרחי ישראל ואומרים להם: "אוי ואבוי, השמאל יחלק את ירושלים", ואתם מביאים בסוף הצעת חוק שמוציאה בחוק בשלב ראשון מחוץ לגדר ובשלב שני – מתוך תחומיה המוניציפליים של ירושלים, ואתם 50 שנה לא דואגים לאחד את ירושלים ואותן שכונות חיות בעוני, בצפיפות ובהזנחה פושעת, ובעשור האחרון יש הכפלה אם לא השלשה של כמות התושבים במקומות האלה, וכמובן אפס השקעה בתשתיות, אז להמשיך להלך אימים על "מאוחדת, מאוחדת" ואז כשאתם רואים כבר את הצרה שלפניכם קיימת, שהשמאל מתריע עליה כל כך הרבה שנים, כמעט 50 שנה, אתם פתאום אומרים: "רגע, רגע, אז נעשה פה איזה שעטנז. זה לא יהיה זה ולא יהיה זה. אנחנו נוציא. בהתחלה ניסינו להוציא מחוץ לגדר, אבל, מה-לעשות, תושבי כפר עקב, איזה באסה, פנו לבית-המשפט העליון, וגם כן בית-המשפט הזה קבע שחייבים לפנות להם את הזבל – כי הם משלמים ארנונה והם משלמים לעיריית ירושלים – אחרי מחסום קלנדיה. כל הסיפורים האלה – אתם כל הזמן מנסים למצוא מתחת לשולחן דרכים, במקום להבין שהדרך היחידה לפתור את הסוגיה בירושלים היא לשמור על ירושלים של ישראל ולתת את ירושלים של פלסטין ולהקים מדינת פלסטין לצד מדינת ישראל, וחלק מאותן שכונות ופשרות בירושלים ייעשו על מנת לייצר את הפתרון של שתי המדינות. זו המטרה היחידה של החוק הזה.
<יהודה גליק (הליכוד):>
שאלת את תושב כפר עקב ושועפאט מה דעתם על הרעיון שלך?
<מיכל רוזין (מרצ):>
בעקב רוצים להישאר חלק משטחה המוניציפלי של ירושלים. בהבדל מהרבה ח"כים פה, אני הייתי שם. אני הייתי שם, פגשתי את התושבים ושמעתי מהם. כששאלתי חלק מהשרים, אף אחד לא ידע איפה זה כפר עקב.
<יהודה גליק (הליכוד):>
הם רוצים להיות חלק מהרשות הפלסטין?

<היו"ר ניסן סלומינסקי:>
יהודה, בבקשה.
<מיכל רוזין (מרצ):>
כל השאלה האם תהיה שם מדינה ואם יהיו זכויות. ברור שהיום - - -

<תמר זנדברג (מרצ):>
אתה מאוד נחרץ לגבי הרצון של הפלסטינים כל הזמן.
<היו"ר ניסן סלומינסקי:>
תמר, תמר.

<תמר זנדברג (מרצ):>
מאיפה אתה יודע?

<היו"ר ניסן סלומינסקי:>
תמר ויהודה, אתם מפריעים למיכל.
<מיכל רוזין (מרצ):>
לכן, יש פה הצעת חוק, סִלחו לי, שהיא גזענית במהותה. יהודה, לא. אתה צריך להקשיב לזה.
<יהודה גליק (הליכוד):>
שמעתי. אני כבר ברבע שעה איחור. סליחה.

<מיכל רוזין (מרצ):>
היא גזענית במהותה. כשהסקר האחרון של האזרחים במדינה מדבר על כך שצריך לאפשר לערבים לרכוש קרקע רק בישובים ערביים, כמעט מחצית מאזרחי ישראל אומרים שמבחינתם זה המצב נכון, זה מעיד אלף אלפי עדויות על המטרה של החוק הזה. מטרת החוק היא: אנחנו רוצים להשאיר ריבונות כי זה שלנו, אבל אנחנו לא רוצים לדאוג לתושבים. אנחנו לא רוצים לדאוג לאזרחים. הם סוג ב'. אנחנו לא רוצים לפנות להם את הזבל ולתת להם זכויות. והם – שיישארו מחוץ לגדר, ונקים להם איזו מין מועצה, רשות מקומית, שכמובן תהיה חלשה ושכמובן לא יושקעו שום משאבים, ובסופו של דבר היא תהיה מוזנחת עוד יותר ממה שהיא היום. תחליטו: או שאתם רוצים לאחד את ירושלים או שאתם רוצים לחלק את ירושלים – למצוא פה פתרון שכל העמים יוכלו לחיות פה בשלום.
<היו"ר ניסן סלומינסקי:>
תודה. תמו הדוברים חברי הכנסת. אנחנו ניתן לנציגי משרדי הממשלה, שרוצים, לדבר, ואחר כך אתן לנציגים נוספים שביקשו לדבר. מי רוצה ממשרדי הממשלה? זה אם מישהו רוצה. אתם לא חייבים.
<אייל זנדברג:>
שמי אייל זנדברג, ואני ממשרד המשפטים – ממחלקת ייעוץ וחקיקה. אומר אולי דברים קצרים. פטור בלא כלום אי-אפשר. דברים נאמרו פה בשלב הקודם, ואני מסכים לניתוח המשפטי שהציג היועץ המשפטי של הוועדה ואינני רוצה להגיד דברים בכפילות. עיקרי הדברים הם ששריון של הוראה בחוק-יסוד כך שלא ניתן יהיה לשנות אותה אלא ברוב של 80  חברי כנסת הוא בהחלט דבר חריג – חריג בנוף הקיים אצלנו, וחריג אולי במבט עולמי, למרות שקשה להשוות כי בדרך-כלל חוקות שלמות כולן משוריינות. אבל להבליט נושא מסוים לרוב כזה חריג, לרוב מיוחד של 80 חברי כנסת, זה דבר חריג. הוא לא מקובל בשיטה שלנו, והוא יוחד לאותם מקומות בהם היה חשש שהרוב הפוליטי השולט בכל רגע ורגע יוכל, בעצם, להנציח את כוחו, למשל בנושא הארכת כהונת הכנסת או בתקנות שעת חירום, דבר שבכוחה של הממשלה להתקין ובעצם זה יוכל לגבור על עקרונות היסוד.
כאן מדובר בסוגיה, שבעצם אפשר להגיד שהיא סוגיה שנויה במחלוקת פוליטית. זה לא שאני מכריע עכשיו מי בעד ומי נגד, אבל היא בוודאי לא עניין של דמוקרטיה מתגוננת במובן הרגיל.
גם עם מסגרת חוקתית כוללת, כחלק מעקרונות היסוד, העיגון של מעמדה המיוחד של הבירה של המדינה, שהוא בהחלט מסוג ההסדרים שיכולים לבוא כחלק מחוקה כוללת, הייתי אומר שכשעושים את זה בצורה ייחודית זה מעורר קושי.
המבנה, כפי שהוא עכשיו, שמאפשר לתקן את אותה הוראה בחוק-היסוד ממתן, אם אפשר לומר, את הבעיה הזאת. זו עדיין משוכה מאוד משמעותית. אגב, אני שומע דיונים בהקשרים אחרים מהרבה מאוד חברי כנסת מכל הכיוונים של להשיג רוב של 65 חברים בבית זה קריעת ים סוף וזה קשה, וקל וחומר 80. אז, גם 61 זה לא תמיד הכי קל. זה תלוי בהקשר, אבל זו עוד משוכה אבל היא עדיין, רעיונית לפחות, מאפשרת ל-61 חברי כנסת. הדרישה של 61 חברי כנסת מחייבת את כל חברי הקואליציה להתייצב, אבל היא לא מונעת, בעצם, מהרוב להעביר הצעות. לכן זו נקודה שצריכה להיות על שולחן הוועדה. צריך לתת לזה את תשומת הלב. עם המיתון המסוים הזה יכול להיות שזה יקטין את הבעיה.
<מיכל רוזין (מרצ):>
מהי השורה התחתונה? סליחה, אם לא הבנתי.

<אייל זנדברג:>
אני לא מדבר בשורות תחתונות. אני מצביע על קושי, ואני אומר שהמיתון - - -
<מיכל רוזין (מרצ):>
הבנתי את הקשיים.

<תמר זנדברג (מרצ):>
אני גם לא הבנתי את הקשיים. אתה יכול, בשורה, להצביע על הקושי. לא הבנו את דבריך.

<אייל זנדברג:>
אני יכול לחזור על הדברים.

<מיכל רוזין (מרצ):>
לא. הקשבתי.

<תמר זנדברג (מרצ):>
מה הקושי? שזה במחלוקת פוליטית? מה?
<קארין אלהרר (יש עתיד):>
לא. זה לא נהוג.

<אייל זנדברג:>
אני אומר שהרעיון של שריון ב-80 חברי כנסת הוא שריון חריג בפני עצמו, והוא שמור היום לאותם הקשרים שבהם יש חשש שהרוב הפוליטי בעצם ינציח את כוחו, למשל: יאריך את כהונת הכנסת. לכן, בהקשר הזה, מדובר בהוראה שעד היום לא שריינו מהסוג הזה.
<היו"ר ניסן סלומינסקי:>
אל תגיד את זה בקול, כי מישהו עוד יכול לקחת את זה ברצינות.

<אייל זנדברג:>
זה בלתי אפשרי, אלא שבמקום שבו ההוראה המשריינת עצמה ניתנת לשינוי ברוב של 61 יש בכך מיתון. זו משוכה בעולם המציאותי הפוליטי. אבל, רעיונית, זה נותן פתח לרוב של 61, שהוא נבחר ומשתנה מבחירות לבחירות, לשנות את ההוראה הזאת, ולכן, בעצם, להביא להורדת הרף של השריון.
<קארין אלהרר (יש עתיד):>
יש תקדים לזה בחקיקה הישראלית?

<אייל זנדברג:>
ציינו את שתי הנקודות. שוב, אני חוזר על דברים שכבר אמר היועץ המשפטי של הוועדה: נושא הארכת כהונת הכנסת – נדמה לי, שזה סעיף 9א לחוק-יסוד: הכנסת; נושא תקנות שעת חירום שלא יכולות לפגוע בחוקי-היסוד, והסעיף עצמו משוריין.
לגבי הגבולות והשינוי שנעשה כאן לגבי התיחומים, אני בעיקר רוצה לשים על השולחן שהתוצאה צריכה להיות בהירה, וצריך להבטיח שהתוצאה אכן משיגה את מה שרוצים והיא בהירה.
מבחינת השאלה החוקתית, העיצוב החוקתי, שוב, אפשר לחשוב, וכך נהוג בישראל מזה שנים, שהרעיון של שטח בירה וההגבלה על היכולת למסור אותו לריבונות זר הוא נושא חוקתי שעוגן ושוריין. מטבע הדברים, הרציונל הוא שלבירה יש איזה שהם חשיבות וייחוד במורשת, בתרבות וגם מבחינה פוליטית ומשפטית. אלא שכאן אנחנו הולכים צעד קדימה ואומרים שהזיהוי המשפטי של הבירה לצורך השריון לא בהכרח חופף זיהוי של הבירה לצרכים אחרים. עד היום הזיהוי היה מסוים בחוק-היסוד, וגם הוא לא היה ברור עד הסוף; יש לומר שבכל מה שמדובר בצד המערבי של העיר לא היה חידוד ודיוק גיאוגרפיים. אנחנו מוסיפים פה איזו שהיא עמימות שצריך לפתור אותה, ואם יש אזורים שלא יהיו שייכים יותר לבירה בהגדרתה המשפטית המסוימת, השאלה – אם כך, למה לשריין אותה? ומה מייחד את אותם אזורים לעומת אזורים אחרים שנתונים בשטח ריבונות של המדינה? – היא שאלה שצריכה להתברר אל מול חוק משאל עם. אני יודע שהוא עושה משבר, ואני לא רוצה לפתוח את זה כאן, אבל יש כאן איזו שהיא מורכבות נוספת כי לקחנו הגדרה ושינינו אותה. לגופה של ההצעה, הממשלה תומכת, ויש פה כמובן גם שאלות מדיניות שאני לא נוגע בהן. הממשלה תומכת בהצעת החוק במובן הזה מבחינת השורה התחתונה. אבל בעיצוב החוקתי פה אנחנו נוגעים בסוגיות רגישות ומורכבות, וצריך לפתור אותו בצורה נכונה.
<היו"ר ניסן סלומינסקי:>
אוקיי. משרד הפנים.

<שיר שניצקי:>
שמי שיר שניצקי, ואני מנהלת תחום שינוי גבולות וחלוקת הכנסות במשרד הפנים. בעצם, התבקשנו להציג את השינויים שעברה מפת עיריית ירושלים לאורך השנים, ואם זה רלוונטי – אתייחס לזה.
לפני כן, רציתי לשאול לעניין החלק המערבי של העיר. בעצם, שר הפנים רשאי לשנות את גבולותיה המוניציפליים של ירושלים באמצעות מינוי ועדת חקירה, ואנחנו אכן עושים זאת ועשינו את זה לאחרונה. בעצם, גם עכשיו דנים בסוגיות שנוגעות לגבול של ירושלים, למשל עם רמת-רחל ועם אזור רכס לבן במטה יהודה. זאת אומרת, השאלה לגבי הקפאת המצב היא שמטרידה לפחות אותנו. האם זה משפיע באיזה שהוא אופן על סמכות שר הפנים לשנות את גבולותיה של ירושלים בחלק המערבי שלה.
לעניין החלק המזרחי, זה באמת יותר הגבול הבין-לאומי, ולכן מרכז מיפוי ישראל נמצא פה.
<היו"ר ניסן סלומינסקי:>
לגבי התחום המוניציפלי, יש פה את הסמכויות וזה לא משנה. לגבי ריבונות או עוצמת ההגנה, זה סיפור אחר. החוק אומר: המפה של היום – עליה יש את ההגנה של ה-80 ח"כים ויש את הריבונות. תצרפי שטחים של אזורים שלא היו קודם – השר יכול לצרף, אבל אז, לפחות מבחינת החוק הזה, לא תהיה ההגנה של ה-80 וגם לא בטוח שתהיה ריבונות אם היו אין עליהם ריבונות, אלא אם כן החוק שמעביר אותם לירושלים יתייחס לזה בנפרד. אבל, מבחינת החוק הזה, זה לא ישנה. כמו שזה לא משפיע על מה שייכנס, זה לא ישנה גם את מה שייצא. מבחינה זו, הוא יכול לצאת מוניציפלית, שר הפנים יכול להוציא, אבל עדיין הוא יישאר ריבון, כלומר זו עדיין תישאר הריבונות של ישראל ועדיין תישאר ההגנה.
עוד מישהו רוצה להתבטא?

<אייל זנדברג:>
השאלה היא האם זה ברור? זה נובע מהטקסט?

<קריאה:>
בדיוק.

<אייל זנדברג:>
יש מושגי שסתום בסעיף הזה שהם, מצד אחד, מאוד לא גרפיים ומדויקים: "ובכלל זה". ואז, יש פה איזה שהוא פער שהוועדה צריכה לדעת מהי תופשת בגדרי ההוראה החוקית.

<קריאה:>
בדיוק. מה זה ירושלים?

<היו"ר ניסן סלומינסקי:>
לא. מה זה ירושלים?

<אייל זנדברג:>
מה ההגדרה אומרת. מדובר פה על "בכלל זה השטח המתואר". זו שאלה עובדתית-משפטית.
<גור בליי:>
עד כמה שאני מבין, וגם הייתי שמח אם שיר הייתה יכולה להתייחס, אחת השאלות שעלו לנו בהקשר הזה היא: האם לאורך השנים, כשמדברים על הצד המערבי, רק נוספו שטחים לירושלים או שגם נגרעו שטחים מירושלים? זה נראה רלוונטי.
לפני זה, לגבי השאלה של אייל, אני חושב שהכוונה לפחות של המציעים, אבל יכול להיות שבאמת צריך גם לחדד את זה – בדיוק אני ואפרת התחבטנו בזה הבוקר – היא שההפניה היא לתחום עיריית ירושלים. תחום עיריית ירושלים זה, בעצם, כל מה שנחשב, במסגרת המוניציפלית של ירושלים, בהתאם לפקודת העיריות ולפי כל הדברים, אם ממנים בדרך 8 או 8א לחוק ועדה לבדיקת גבולות ומצרפים או גורעים. אבל, במובן הזה, כל מה שבסופו של דבר נחשב חלק מעיריית ירושלים ברמה המוניציפלית, כמו עיריית חולות או עיריית תל-אביב-יפו, נכנס במסגרת זו של "תחום". לכן, גם הניסוח הוא "תחום עיריית ירושלים".
<קארין אלהרר (יש עתיד):>
בסדר, אבל מה זה "ובכלל זה"?

<אייל זנדברג:>
ואז, ה"בכלל זה" מייצר אולי את - - -

<גור בליי:>
נכון.
<אייל זנדברג:>
זה לא עניין טכני. זה כאילו העניין של הסמכות המשפטית. יש פה - - -

<גור בליי:>
נכון. אנחנו באמת התלבטנו לגבי השאלה הזאת, וצריך באמת להמשיך ולדון. אני חושב שה"בכלל זה" נועד להדגיש במפורש בהמשך למה שהיה בסעיף 5 את השטח שסופח במזרח ירושלים למדינת ישראל; זו אותה הכרזה שאליה היום חוק-היסוד הקיים מתייחס בסעיף 5, וזה בעצם השטח שהוחלה עליו הריבונות ב-1967. אבל זה נכון שיכול להיות מתח בעניין הזה בין תחום העירייה לבין ההפניה הספציפית לאזור מסוים, אם אתה רוצה, למשל, לגרוע מתוך האזור הזה ברמה המוניציפלית.
<אייל זנדברג:>
אם זה יעלה נוסחית, אפשר ברמה המקצועית להידבר.
<גור בליי:>
לא, זה לא עניין - - -

<אייל זנדברג:>
הוועדה צריכה להבין מה בדיוק היא רוצה לתפוס, ואז לתת לזה ניסוח, ולא להסתמך על הנוסחים הקיימים, כי אני חושב שהם עלולים להטעות. זאת אומרת, צריך להחליט. זה ברור. ה"בכלל זה" משקף לכאורה שתי אמות מידה: אמת מידה אחת היא תחום עיריית ירושלים, ויש עוד אמת מידה. השאלה היא מהו היחס בין אמות המידה האלה.

<גור בליי:>
למרות שבאמת בסיפה הכול הוא כמו שהיה בתוקף ביום תחילתו של חוק-יסוד זה, למעשה, לדעתי, הסיפה מסירה את העמימות הזאת, כי בכל מקרה היא אומרת: מה שהיום נחשב תחום עיריית ירושלים, ואת זה אנחנו יודעים, זה מה שנכנס בסעיף. אתה לא חושב שהסיפה במובן הזה מרפה  את כל המילים.
<היו"ר ניסן סלומינסקי:>
זו המשמעות. אם אולי יהיה לעשות כאן איזה – אבל הכוונה ברורה. הנוסח בסיפה ברור. יכול להיות שנצטרך את - - -

<קארין אלהרר (יש עתיד):>
לכם זה ברור. למי שצריך להצביע על החוק זה לא ברור.
<היו"ר ניסן סלומינסקי:>
בסדר. מה את רוצה שאעשה?

<קארין אלהרר (יש עתיד):>
שיבהירו.

<היו"ר ניסן סלומינסקי:>
שירי, בבקשה.

<שיר שניצקי:>
לבקשתכם, אסקור את השינויים שנעשו בגבולות העיר ירושלים מאז 1967. בגדול, העניין הוא כזה – אכן נגרעו שטחים וגם הוספו שטחים מסיבות שונות:

ב-1985 נעשה שינוי באזור של שטח ארנונה.
ב-1993 שויכו שטחים ממטה יהודה לירושלים. נוספו שטחים: קריית מוריה, רכס לבן וחורבת הר חרת.
ב-2003 דווקא הוספו שטחים למטה יהודה ונגרעו מירושלים.
ב-2008 נגרע שטח מירושלים, והוסף שטח למועצה האזורית מטה יהודה באזור עין נקובא.
ב-2016 נגרעו שטחים ממטה יהודה והוספו לעיריית ירושלים באזור הוועד המקומי רמת-רחל.
ב-2017 נעשו שינויים שנוגעים לאזור מבשרת-ציון, מתחם המגרסה, וזה לטובת בניית שכונה חדשה במבשרת ציון. נגרעו שטחים מירושלים, ונעשו חילופי שטחים גם במטה יהודה, גם בירושלים וגם במבשרת, והוספו למבשרת.
היום, בוועדה הגיאוגרפית של אזור ירושלים נבחנות שתי סוגיות שאמרתי: גם רמת-רחל – איזו שהיא מחלוקת לעניין הגבולות עם ירושלים, ושיוך של אזור רכס לבן לירושלים לטובת תכנית שהייתה ותמ"לית ועכשיו היא בוועדה המחוזית. יש לכאן ולכאן.
<גור בליי:>
תוכלי להעביר לנו את כל ההכרזות, כדי שתהיה לנו תמונה מלאה של הדבר הזה?

<קריאה:>
אפשר, שוב, פרטים על האחרון, לגבי רכס לבן?

<שיר שניצקי:>
כחלק מותמ"ל שחזר לוועדה המחוזית, רוצים להקים שכונה חדשה באזור רכס לבן. בעצם, התכנית היא מחוץ לגבולות השיפוט של ירושלים, וכדי לשייך את זה לירושלים ישנה ועדה שעוסקת בשיוך המוניציפלי ממטה יהודה לירושלים.
<היו"ר ניסן סלומינסקי:>
טוב. יש עוד מישהו שרוצה לומר דברים?

<קריאה:>
יש את הנושא של הכנסייה הרוסית שמכרו שטחים, וזה ממש קרוב למגרש הרוסים. מה קרה עם זה?

<גור בליי:>
זה לא קשור לריבונות.

<קריאה:>
לא קשור?

<היו"ר ניסן סלומינסקי:>
מישהו ממשרדי הממשלה שנמצא פה רוצה להגיד דברים?

<קארין אלהרר (יש עתיד):>
- - -

<היו"ר ניסן סלומינסקי:>
לא, לא. לא אצביע היום. יש עוד הרבה שידברו.
אתן לחבר הכנסת שהצטרף אלינו, למרות שסיימנו, ואחר כך אתן לך, יעל. אני לא יודע: את מייצגת את עיריית ירושלים או שזו דעתך שלך?
<יעל ענתבי:>
אני סגנית ראש עיריית ירושלים.

<היו"ר ניסן סלומינסקי:>
את זה אני יודע. אני גם מכיר אותך. השאלה היא רק האם את אומרת את עמדתך או לא, אבל חכי שאתן לך את הזכות.
<יעל ענתבי:>
אני אומרת גם את דעת ראש העיר.
<היו"ר ניסן סלומינסקי:>
מוסי, בבקשה. אחר כך יעל, ואחר כך אתן לך, חגי, להשלים. אם יישאר עוד זמן – לאחרים, ואם לא – תהיה עוד ישיבה.

<מוסי רז (מרצ):>
אני קורא כאן איזו שהיא הצעת חוק בלתי סבירה. קודם כל, בהתחשב בכלל החקיקה הישראלית ובדין הישראלי ואיך שאנחנו מתנהגים.
החלוקה של שטחים במדינת ישראל בין רשויות מקומיות, מועצות אזוריות, מועצות מקומיות, וכל הווריאציות – בשביל זה יש ועדת גבולות של משרד הפנים, ואנחנו יודעים את ההרכב שלה. זו ועדה מעין-שיפוטית, והיא מקבלת החלטות על-פי קריטריונים מקצועיים. באים לפה, על-פי כל מיני סיבות פוליטיות הזויות, ומנסים להוציא שטחים, להכניס שטחים, והעיקר כדי לשנות איזו שהיא דמוגרפיה בשם איזה שהם שיקולים שהם בלתי רגילים.
לא רק זה, בעצם, ההצעה הזאת כוללת הצעה להכניס לשטח עיריית בירת ישראל שטחים שאינם בישראל – הם אינם מוכרים בישראל – על-ידי הכנסת, ולא אני אמרתי את זה. הכנסת מעולם לא החילה עליהם את החוק הישראלי. איך יכול לקרות דבר כזה? הרי זה דבר מנוגד לכל עיקרון משפטי, לכל עיקרון פוליטי נורמלי?
אני מציע: אם לחברי כנסת מסוימים או לממשלה או למשרד כלשהו או לוועדה יש טענות על גבולות השיפוט של רשות מקומית בישראל, של עירייה בישראל – יתכבדו ויתנו לוועדת הגבולות. כך עובדים במדינת ישראל. מה זה הדבר הזה שמביאים בחקיקה? מתי עוד קרה דבר כזה? מישהו רוצה לתת לי דוגמאות, שעשו דברים כאלה בחקיקה? עשו סיפוח – לא עשו שינוי גבולות מוניציפליים בחקיקה. זה לא דבר שצריך לקרות בשום מקרה. מי שמנסים להציג את עצמם כאוהבי ירושלים ואונסים כאן את הרצונות שלהם על ירושלים בלי שום שיקול מקצועי, והכול על-פי שיקולים פוליטיים, לחשוב שזה אולי יעזור לכזה או אחר, רק פוגעים בירושלים ורק פוגעים בבירת ישראל ומוכיחים את חוסר האהבה שלהם לעיר הזאת.
<היו"ר ניסן סלומינסקי:>
מוסי, מאחר ולא היית, אתה פשוט טועה. מבחינה מוניציפלית, החוק הזה לא מתייחס, ושר הפנים רשאי, מבחינה מוניציפלית, כמו שבכל מקום אחר, לדון בתוספת לירושלים ולדון בגריעה מירושלים. אנחנו לא עושים את זה בחוק.
<מוסי רז (מרצ):>
אבל זה בדיוק - - -
<היו"ר ניסן סלומינסקי:>
החוק מדבר על: אם רוצים למסור חלק מירושלים, של העיר, מהריבונות, לשלטון זר, מה קורה אז?

<מוסי רז (מרצ):>
יש לך כבר חוק כזה.

<מיכל רוזין (מרצ):>
כן, אבל אתה מוחק את סעיף 5 - - -
<היו"ר ניסן סלומינסקי:>
דיברנו על זה. אנחנו חוזרים על כל זה מחדש. אנחנו חוזרים על כל מה שהיה כאן בדיון. אני רק אומר שהחוק הזה לא בא לייצב גבולות מוניציפליים אחרים או להחליף את - - -
<מיכל רוזין (מרצ):>
זה לא מדויק, אם מוחקים את סעיף 5. זה לא נכון.
<היו"ר ניסן סלומינסקי:>
הפוך.

<מוסי רז (מרצ):>
אבל, זה, בדיוק, הדבר העקום. יש לך חוק שמלכתחילה היה עקום, ואפילו זכיתי להצביע נגדו, וזה היה מזמן, אבל הוא חוק, ואתה עכשיו בא, בעצם, לשנות את איך שהגדירו את ירושלים לאותו חוק, וזה הדבר ההזוי.
<היו"ר ניסן סלומינסקי:>
טוב, לא חשוב. בסדר. לא ממש. אולי אחר כך אם תרצה, אסביר.

<מיכל רוזין (מרצ):>
זה , בדיוק, מה שהבנתי.

<היו"ר ניסן סלומינסקי:>
יעל ענתבי, סגנית ראש העיר ירושלים. מה ששאלתי קודם, סתם רק להבנה: האם עיריית ירושלים קיימה דיון בנושא ויש לה עמדה או שזו עמדתךְ, וזה מקובל בלי קשר?

<יעל ענתבי:>
זו עמדתי, ועד כמה שאני יודעת גם ראש העיר הוא בדעה הזאת. אני רוצה להגיד שאני סגנית ראש העיר ירושלים, ואני מייצגת בעיקר את שכונת פסגת-זאב וצפון ירושלים. חלק מהחוק הזה הולך לפגוע לא רק בשכונת פסגת-זאב, כ-50,000 תושבים, אלא גם בתושבי נווה-יעקב והגבעה הצרפתית. כפי שתשימו לב, במפות שחילקו רואים כמה מחנה הפליטים שועפאט, ראס ח'מיס וכל השכונות מסביב, יוצרים חיץ בין האזור של פסגת-זאב–נווה-יעקב לכיוון של הגבעה הצרפתית ושאר חלקי  ירושלים.
החוק הזה – אני מופתעת שבא דווקא מכיוון הבית היהודי, ומצאתי את אנשי השמאל שאני פתאום מסכימה לדעתם – וסליחה על הביטוי – ממש ישראבלוף. אם נתחיל לפי מה שהיועץ המשפטי אמר בדברים בתחילת הישיבה, ומתארים את זה כאילו החוק הזה נועד ל-80 חברי כנסת שיצביעו בעד  ירושלים, הרי ברור לכולם שרוב חברי הכנסת הם בעד ירושלים. אבל מה יש בחוק הזה? כמו שאמר היועץ המשפטי, אמנם 80 חברי כנסת יצביעו על החוק אבל צריך רק 61 מחברי הבית כדי להפר את ה-80. אז, בצ'יק אנחנו יכולים להפר את זה. זה דבר ראשון של הישראבלוף.
ניסיתי לחשוב באמת, ובדקתי עם מביאי החוק, מה הביא אותם לדבר הזה בכלל. הבנתי שיש בעיה חמורה של הדמוגרפיה בירושלים. חברים, אם אנחנו נשים את הקו כאן או כאן, הערבים יישארו באותו מקום. הם יישארו במטרופולין ירושלים. אז רוצים לעשות מועצה נפרדת לערבים? זאת אומרת, כל מה שהממשלה, שזה אתם – אתם לא נותנים תקציבים לירושלים, אתם לא נותנים לעיריית ירושלים את הכלים לתת את הזכויות לתושבים, לבקש את החובות מהתושבים; אתם לא נותנים לעיריית ירושלים את הכלים להיות ריבונית בכל חלקי העיר. מצד אחד, אתם לא נותנים לה. מצד שני, אומרים: כן, הדמוגרפיה הזאת לא מוצאת חן בעינינו – נשים כאן מועצה נפרדת. הבית היהודי עומד לחלק את ירושלים – עושה יד אחת עם רמון או שאר אנשי השמאל עם כל רעיונות החלוקה. לדעתי, זה פשוט מחפיר. כל תושבי ירושלים, היהודים והערבים, לא ימצאו את עצמם בעניין הזה.
אני רוצה להגיד לכם שהערבים במחנה הפליטים שועפאט הם אוכלוסייה מאוד קשה, אבל שצריך לטפל בה. תנו לעיריית ירושלים את הזכות לטפל באוכלוסייה הזאת. אבל אין שום דבר. עד היום הממשלה טמנה את הראש בחול; אין מחנה פליטים שועפאט, לא נסתכל, לא נראה – לא יהיה. והנה, לפתע היא אומרת: אה, יש בעיה. אז איך נתמודד? יש לנו כאב ראש – הבה נערוף את הראש והכול יהיה בסדר במין מטה פלאים. זה לא עובד ככה. הערבים יישארו באותו מקום. הם ימשיכו להפריע או להיות בסדר מול התושבים היהודים.
זה שהם יהיו במועצה נפרדת? באמת, חבר הכנסת ניסן סלומינסקי, האם אתה  חושב שמועצה ערבית תפתור את כל הבעיות של מחנה הפליטים שועפאט? פתאום תהיה בנייה חוקית, פתאום לא יהיה רעש. אלה דברים שהתושבים היהודים סובלים מהם היום. פתאום לא יהיו קולות המואזין. אנחנו רואים את התפקוד של מועצות ערביות. האם המועצה הערבית תעשה משהו שעיריית ירושלים לא יודעת לעשות? למה שלא ניתן כוח לעיריית ירושלים לעשות את הדברים האלה?
אתם באים ואומרים כאילו חוק של הגנה על ירושלים, וזה חוק בדיוק הפוך – יזיק לתושבי ירושלים ויפריד בין צפון ירושלים לשאר חלקי ירושלים.
אמרתי את זה כבר למספר אנשים, אחרי שראיתי את החוק: מצעד האיוולת. אם החוק הזה יאושר, אפשר היום לכתוב עוד פרק. תודה רבה.
<היו"ר ניסן סלומינסקי:>
תודה לך.

חגי, אתה רוצה להשלים? אחר כך נתחיל בדוברים. בדקה לפני 14:00 אנחנו צריכים לסיים. בשעה 14:00 נתחיל נושא אחר. כמה שנספיק, ואחר כך יבואו לישיבה הבאה.
<חגי לייבושור:>
אומר שני משפטים קצרצרים ברמה הטכנית. דבר אחד – לגבי השינויים ששירי פירטה, הגבול המזרחי, בעצם, לאורך כל השנים, נשאר קבוע מה-28/6/1967.
<היו"ר ניסן סלומינסקי:>
סליחה, איזה גבול?

<חגי לייבושור:>
הצד המזרחי. בעצם, היא דיברה על שינויים בצד המערבי. הצד המזרחי נשאר אותו דבר.
הדבר השני הוא איזו שהיא בקשה קטנה. אם וכאשר ישנו, אנא תערבו את הצד הטכני, את הגופים הטכניים. אנחנו אלה שבסוף צריכים לנתח את זה ולהוציא אישורים אם זה בפנים או בחוץ.
<היו"ר ניסן סלומינסקי:>
טוב. תודה.

<גור בליי:>
נקודה אחת שאני חושב שעלתה מהדברים - - -

<אשרת מימון:>
האם תינתן לנו, לתושבי ירושלים, זכות הדיבור?
<היו"ר ניסן סלומינסקי:>
אמרתי שאני עכשיו מתחיל.

<אשרת מימון:>
אבל עוד פעם מתחיל פלפול משפטי. אנחנו נשמח אם - - -
<היו"ר ניסן סלומינסקי:>
אני אתחיל. כל אחד יוכל לומר, ומה שלא יספיקו – נעשה בישיבה הבאה. לכן אני לא מצביע.
<אשרת מימון:>
אם נקבל הבטחה שנושמע בישיבה הבאה, גם אם יתחילו הצבעות – נשמח.
<היו"ר ניסן סלומינסקי:>
גם עכשיו אני נותן לדבר כמה שנספיק, לפי הזמן.

<יעל ענתבי:>
אני  חייבת להעיר עוד משהו. ראש העיר כתב לי שהוא בהחלט בעמדה הזאת, שהוא מתנגד לחוק והוא בעד להשאיר את כל השכונות בתוך ירושלים.

<היו"ר ניסן סלומינסקי:>
אני לא יודע בדיוק, אבל חשוב היה שאם זו עמדתו – שיבוא להגיד, ושלא יגיד משם כשאני אף פעם לא אדע למה הוא מתכוון בדיוק ועל איזה שכונות. הרי לא מדברים על שכונות ירושלים. מדברים כאן רק על דברים מסוימים.
<יעל ענתבי:>
אנחנו בעד החלת ריבונות ירושלים על כל החלקים.
<היו"ר ניסן סלומינסקי:>
כרגע, אף אחד לא מדבר. יש אופציה. כרגע, לא מדברים על שום חוק ועל שום רעיון שמישהו רוצה להוציא ומה הוא רוצה. החוק הזה נותן אופציות. יבואו הממשלה או מישהו אחר ויציעו מה שיציעו – יקיימו על זה דיון פרטני האם אכן רוצים את זה או לא רוצים את זה.

<יעל ענתבי:>
אז, כדי שלא נגיע לעתיד, נעשה את הבלם והחסם כבר עכשיו. למה להגיע למצב שאנחנו לא יודעים איך נתמודד אתו בעתיד?

<היו"ר ניסן סלומינסקי:>
שבתי בנדט?
<קריאה:>
יצא.

<היו"ר ניסן סלומינסקי:>
יצא. רונית סלע?

<רונית סלע:>
תודה רבה. כיון שבאמת בא לכאן תושב המקום, אני אשמח בשש הדקות שנותרו לאפשר לו. אני אבוא בפעם הבאה.

<היו"ר ניסן סלומינסקי:>
מוניר זַגַייר.
<מוניר זגייר:>
זְגַיַיר. שלום לכולם, סלאמה עליכום, ג'מיעאן. אני גר בשכונת זגייר בצפון ירושלים. קוראים זגייר מוניר, ואני מוכר באבו אשרף לביטחון וגם לתושבים והכול. אני נציג ארבעה אזורים בצפון ירושלים: שכונת סמיראמיס, שכונת זגייר, שכונת עטרות ושכונת כפר עקב, כלומר חלק מכפר עקב שהוא בידיים של עיריית ירושלים.
אני בא נגד החוק הזה בכמה דברים. דבר ראשון הוא שבאזור שלי 97% מהתושבים הם תושבי ירושלים. יש להם תעודה כחולה, ולחלק מהם יש אזרחות ולחלק אין את האזרחות, אבל כולם תושבי ירושלים. מ-1967 עד היום גרים באזורים האלה, חיים באזורים האלה. נכון שיש בעיות בשירות הציבור, נניח איך משרתים את התושבים ונושא הזכויות שלהם מהעירייה, וכן ולא, ואת זה נוכל לפתור. אבל הנקודה היא שהתושבים האלה, שהם תושבי ירושלים – היום, לדעתי, ושאלתי הרבה לפני שאגיע פה, מעל 90% מאלה מוכנים לחזור לירושלים ולגור בכבישים בירושלים אם הם הולכים להיות מחוץ לעיריית ירושלים. למה? זו זכות שלהם מ-1967 עד היום. 50 שנה זה כמו גוף. אתה לא תוכל לחלק אותו – להוציא את העור ולהשאיר את הבשר. זה לא ילך. אתה לא תוכל גם לחתוך ידיים, אדוני.

<היו"ר ניסן סלומינסקי:>
השכונות האלה נמצאות בתוך הגדר?
<מוניר זגייר:>
 מחוץ לגדר – קוראים להם: עוטף ירושלים. הגדר הזאת היא לא בגבול. קרה קודם מקרה - - -
<היו"ר ניסן סלומינסקי:>
לא. רציתי רק לדעת.

<מוניר זגייר:>
כן, וזה גם כדי שאהיה ברור. היה מקרה קודם שבבית-המשפט העליון היה אחד מחברי הכנסת עם  אלדין ועשו משפט והזיזו את הגדר לגבול. זו גדר ששמו אותה לא בגבול. אם התושבים ילכו, יזיזו את הגדר לגבול. עכשיו, זה עשה בעיה שהתושבים לא הלכו והזיזו את הגדר לגבול. השאירו אותם בחוץ, סגרו את העיניים, נתנו להם לבנות ולחיות איך שהם רוצים.
הנקודה היא שהתושבים האלה הם חלק מירושלים. היום יש לי 3,800 תלמידים יום-יום שלומדים באמצע הגדר בפנים בירושלים. יש לי מעל 8,000 בני אדם שעובדים בירושלים: חלק מורים, חלק במשרדים, חלק בממשלה, חלק עובדים בבתי-חולים וחלק עובדים בתעשיות. כל כפר זה גוף אחד. זו עיר לשני עמים. אין להגיד "זה בשבילי", ואתה תגיד שזה בשבילך. אין דבר כזה. בסוף, במשא ומתן, תהיה תכנית לירושלים; יהיה דבר לירושלים, אם יהיה משא ומתן עד הסוף כמו שאמרו מר נתניהו, עבאס וכולם.

הנקודה היא: בינתיים, לחלק את החלקים האלה ולהוציא אותם החוצה – אנחנו נגדו. לא מקובל עלינו בכלל. כמו שאמרתי, התושבים מוכנים לבוא, לשבת בכבישים, לגור בכבישים, וראינו את זה ומה קרה לפני חודשיים באל-אקצא, כשאלפי תושבים באו.
חוץ מזה, בשנות ה-90, אני זוכר שבמשרד הפנים היו הוראות לסחוב או לקחת תעודות כחולות של תושבי ירושלים, נגיד. כל התושבים חזרו לירושלים. לא נשאר חור בירושלים, איפה שהיו שמים. קנו אוטו וגרו בפנים.
זה הדבר. החוק הזה לא יעשה כלום. זה רק חוק בין קבוצות פוליטיות שכל אחת רוצה להגיד "יש לי רוב ואני אנצח, והשני לא ינצח". למען המדינה ולמען החיים הטובים – אני אהבתי לשמוע מאלה שישבו ודיברו, חברי הכנסת וכולם, שיש משהו יותר חשוב במדינה: יש את החיים, שני עמים, יש את הכלכלה, ויש את הזכויות של שני העמים. ירושלים היא גם בירה שלי וגם בירה שלך. זה לשני עמים. כולנו צריכים לחיות בשלום. בואו נלמד את העם שלנו – איך אני מדבר ומחנך תושבים שלנו כל הזמן ומדבר גם בטלוויזיות ובכל מקומות, שאני לא ראיתי בחיים שלי, בעולם כולו, אחד שתיל - - - וקטף פרחים. בואו נלמד אותם לשתול פרחים בשביל לקטוף פרחים, לעשות חיים טובים בשביל הכול. למדנו.
בוא נלמד גם ממר בגין זכרונו לברכה ומסאדאת ומה הם אמרו בכנסת. הם אמרו: הולכים להפוך את המטוס ללחמניות וחלב. אמרו לעשות חיים יותר טוב, ועשו. גם מר רבין זכרונו לברכה, ברגע שהוא נכנס לרשות הפלסטינית, הוא נכנס, אדוני, בלי נשק. הנשק נשאר בחוץ. מי שנכנס בלי נשק בא לחיות, והם באו לחיות. מה אמרו? אמרו: אנו באנו לחיות. לא רוצים לראות דם בשני העמים, לא רוצים לראות מתים בשני העמים. מה קרה? המנהיגים, אלה שיושבים במנהיגות אחרי מר רבין ומר בגין זכרונם לברכה, אני לא רואה אותם הולכים בכיוון הנכון. אדוני, אני לא מדבר פוליטיקה.

<היו"ר ניסן סלומינסקי:>
לא. בגלל הזמן, אני מוכרח לעצור אותך.

<מוניר זגייר:>
אדוני, בכפר עקב יש תושבים שלי, ירושלמים, שמשלמים חובות שלהם וחיים בירושלים וכל החיים שלהם בירושלים, - -
<היו"ר ניסן סלומינסקי:>
אוקיי.

<מוניר זגייר:>
- - ולא יכול להיות ולא מקובל לנתק אותם באופן אופן.
<היו"ר ניסן סלומינסקי:>
טוב, אוקיי.

<מוניר זגייר:>
זה לא יעזור לביטחון הישראלי. זה המסר שרציתי להגיד. תודה לכם.
<היו"ר ניסן סלומינסקי:>
תודה.

<מוניר זגייר:>
תודה ששמעתם אותי, אדוני.

<היו"ר ניסן סלומינסקי:>
אני רק רוצה לסכם. אני רק רוצה לומר משפט אחד לפני שאני נועל את הישיבה, כי אני רואה שזה עדיין לא ברור. החוק הזה מכיל בתוכו שני אלמנטים מרכזיים.
<אשרת מימון:>
אדוני, זה מאוד ברור, אבל כשהשר אלקין חוזר ואומר שזו המטרה שלו, - - 
<היו"ר ניסן סלומינסקי:>
סליחה, סליחה, אני מבקש.
<אשרת מימון:>
- - אז אנחנו חייבים להגיב לזה גם כאן.
<היו"ר ניסן סלומינסקי:>
אני מבקש.

הוא כולל שני דברים: דבר ראשון – לתת גיבוי לירושלים, 80 ח"כים, באם מישהו רוצה להעביר חלק מירושלים כפי שהיא היום לריבונות זרה. נקודה. אני חושב שרוב הח"כים, פה הכנסת, אולי יסכימו לזה. 
<יעל ענתבי:>
אז, אל תבטלו את סעיף 5.
<היו"ר ניסן סלומינסקי:>
סליחה.
נקודה שנייה – החוק הזה לא כותב שהולכים להוציא חלקים מירושלים.

<אשרת מימון:>
הוא מכשיר את מה שהממשלה רוצה לעשות.

<היו"ר ניסן סלומינסקי:>
 הוא כותב שבמידה ויצטרפו - - -
<אשרת מימון:>
לא. השר אלקין אומר מפורשות - - -
<היו"ר ניסן סלומינסקי:>
אני מבקש ממך.
<אשרת מימון:>
אבל זו עצימת עיניים, אדוני.

<היו"ר ניסן סלומינסקי:>
את רוצה שאני אוציא אותך ברגע האחרון? אני ממש לא מצליח להבין אותך.

<אשרת מימון:>
זה כבר לא יזיק ולא יועיל, אדוני.

<היו"ר ניסן סלומינסקי:>
אבל יש את הישיבה הבאה שלא תיכנסי. אני לא מבין. למה את צריכה לעשות את זה בכוח?
<אשרת מימון:>
מכיון - - - עצימת עיניים.
<היו"ר ניסן סלומינסקי:>
הדבר השני הוא שהחוק הזה בא ואומר שאם ירצו, מבחינה מוניציפלית לשנות את גבולות ירושלים, שר הפנים רשאי, בפרוצדורה שהחוק מדבר היום, לעשות את השינויים כפי שהוא עושה בכל מקום אחר. אבל הריבונות על כל אותם חלקים, כולל ההגנה של 80 חברי כנסת במידה וירצו למסור את זה, להעביר את זה, לרשות אחרת, תעמוד על ירושלים כפי שהיא עכשיו. מה שיצטרף לא ייכנס, ומה שייצא ימשיך להישאר.
אם מישהו ירצה לנצל את החוק הזה כדי לבוא ולהציע הצעה, כמו שנשמעה על-ידי חלק, זה יהיה דיון נפרד. ירצה מישהו להוסיף ישובים כמו שרוצים להוסיף את מעלה-אדומים, גבעת-זאב וגוש-עציון לתוך ירושלים – יבוא ויעלה.
<אשרת מימון:>
זה לא יבוא לכנסת.
<היו"ר ניסן סלומינסקי:>
מי שירצה להוציא שכונה או שתיים, מבחינה מוניציפלית – ידונו בנושא הזה.

<אשרת מימון:>
זה לא יבוא לכנסת.

<היו"ר ניסן סלומינסקי:>
החוק הזה בא לאפשר את הנושא הזה.

<אשרת מימון:>
זה לא יבוא לכנסת.

<היו"ר ניסן סלומינסקי:>
תודה רבה. - -

<אשרת מימון:>
אדוני, אני מקווה שנקבל את זכות הדיבור.

<היו"ר ניסן סלומינסקי:>
- - הישיבה בנושא הזה נעולה. אנחנו נקיים עוד ישיבה, כדי שנוכל אחר כך להצביע.
<הישיבה ננעלה בשעה 14:00.>

